Aparteid – Bila Kaum Minoriti Menindas Majoriti

Isu
aparteid atau pemisahan kaum bukanlah sesuatu yang asing dalam sejarah. Bagi
sesetengah negara, ia merupakan satu babak hitam membabitkan hubungan kaum di
negara berkenaan. Dan ia masih berlaku seperti yang berlaku di Palestin hari
ini. Maka tidak hairanlah ia dianggap sebagai satu jenayah kemanusiaan dan
mana-mana pelaku boleh didakwa di Mahkamah Jenayah Antarabangsa (ICC) di The
Hague. Bagi Afrika Selatan yang pernah dibelenggu polisi ini, ia merupakan satu
titik hitam dalam sejarah negara itu.

Walaupun
doktrin aparteid hanya berkuatkuasa secara rasmi pada tahun 1948, isu
penindasan ke atas golongan kulit hitam sudah berleluasa sejak abad ke-17 lagi.
Pada pertengahan abad itu, peneroka-peneroka Eropah menghalau keluar orang Khoi
dan San dari tanah asal mereka dengan kekuatan ketenteraan. Sesiapa yang
menentang akan dibunuh dengan kejam dan mana yang masih kekal di tanah mereka
akan ditawan dan dijual sebagai hamba.

Pada
awal abad ke-19, Britain menguasai Semenanjung Cape dan mengharamkan amalan
perhambaan pada tahun 1830-an. Dan seperti disaksikan dalam lipatan sejarah
Tanah Melayu, Sabah dan Sarawak, Britain turut mengamalkan dasar pecah dan
perintah bagi mengekalkan dominasi pemerintahannya di sesebuah negara. Selepas
tamat Perang Boer yang tercetus antara 1899 hingga 1902, kawasan tersebut
diberi nama Persekutuan Afrika Selatan dan semua aspek pemerintahan diserahkan
kepada populasi kulit putih tempatan. Perlembagaan Persekutuan Afrika Selatan
turut mengekalkan semua bentuk diskriminasi dan penafian hak terhadap orang
berwarna termasuk kulit hitam dalam bidang politik dan ekonomi.

Satu
akta yang dianggap kontroversi dan dianggap permulaan kepada asas aparteid
ialah Akta Tanah 1913 yang digubal tiga tahun selepas Johannesburg mencapai
kemerdekaan. Menerusi akta ini, warga Afrika Selatan yang berkulit hitam
dipaksa tinggal secara berasingan dan tidak dibenarkan bekerja sebagai penuai
hasil tanaman. Akta ini menimbulkan kemarahan ramai hingga mendorong sesetengah
menubuhkan organisasi politik anti-aparteid. Satu entiti yang dianggap
signifikan ialah penubuhan Kongres Kebangsaan Afrika (ANC) di mana antara
pemimpinnya yang terkenal ialah mendiang Nelson Mandela.

Selain
itu, isu kemelesetan ekonomi (The Great Depression) dan Perang Dunia Kedua
(WWII) turut mendorong Afrika Selatan semakin hampir ke arah aparteid. Semasa
WWII, berikutan ketiadaan ramai orang kulit putih untuk bekerja dalam sektor
perindustrian, ini memaksa pemilik-pemilik kilang mengambil pekerja-pekerja
kulit hitam dari kawasan bandar dan luar bandar. Pada era ini juga, wujud satu
undang-undang yang melarang orang kulit hitam dari memasuki kawasan bandar.
Tetapi berikutan situasi perang, pihak berkuasa melonggarkan penguatkuasaan
undang-undang ini.

Bilangan
penduduk luar bandar yang berhijrah ke bandar semakin bertambah lebih-lebih
lagi bila Afrika Selatan mengalami situasi kemarau paling buruk dalam
sejarahnya. Ini mendorong lebih sejuta penduduk berhijrah ke bandar-bandar dan
mereka terpaksa mencari tempat perlindungan di mana-mana walaupun ia tiada
saluran longkang dan akses kepada air bersih. Salah satu dari petempatan mereka
yang terkenal ialah sebuah kawasan setinggan berhampiran Johannesburg yang kini
dikenali sebagai Soweto. Walaupun mereka diberi latihan dan kemahiran sama
seperti rakan sekerja mereka yang berdarah Kaukasia, itu tidak diterjemahkan
dalam bentuk gaji yang saksama dan setaraf dengan kemahiran mereka.

Isu
ini menarik perhatian ANC walaupun ketika Afrika Selatan masih bergelut dengan
WWII. Pada tahun 1943, ANC yang ketika itu diketuai Dr Alfred Xuma menyerahkan
sehelai dokumen yang bertajuk Tuntutan-Tuntutan Orang Afrika di Afrika Selatan
kepada Perdana Menteri ketika itu Jan Smuts. Dokumen tersebut mengandungi
pelbagai tuntutan seperti hak kerakyatan penuh, pengagihan tanah yang lebih
adil, bayaran gaji yang saksama dan pengharaman dasar pemisahan kaum. Setahun
selepas itu, gerakan pemuda ANC diketuai Anton Lembede yang turut disertai
Mandela menubuhkan Liga Pemuda ANC untuk menggerakkan lebih banyak protes
terhadap pemisahan dan diskriminasi kaum. Kawasan setinggan pula bertindak
menubuhkan majlis perbandaran dan sistem percukaian mereka sendiri serta
menyertai pelbagai mogok untuk menuntut hak pekerjaan yang lebih baik. Ini
mendorong pihak berkuasa bertindak balas termasuk menembak peluru hidup
terhadap penunjuk perasaan.

Agak
lucu figura utama aparteid pada tahun WWII ini juga merupakan antara penulis
piagam Pertubuhan Bangsa Bersatu (PBB). Dalam piagam itu, semua orang di dunia
berhak menerima hak yang saksama tetapi Smuts sengaja tidak menyelitkan
kelompok berwarna dalam definisinya terhadap manusia. Ini menyebabkan Afrika
Selatan memilih untuk bersikap berkecuali semasa sesi undian piagam diadakan.
Dan ada satu lagi fakta aneh terhadap kelompok pro-aparteid ini. Tatkala Afrika
Selatan menyertai perjuangan memerangi kezaliman rejim Nazi Jerman, sesetengah
daripada mereka ini cenderung terhadap Nazisme dan mula menyokong gerakan
berkenaan pada akhir tahun 30-an.

Terdapat
tiga pendekatan yang didukung golongan pro-aparteid. Parti Bersatu (UP)
pimpinan Smuts memilih meneruskan polisi sedia ada, menolak pemisahan kaum
secara total kerana dianggap tidak praktikal tetapi pada masa sama menolak
memberi hak politik terhadap orang kulit hitam. Sementara Parti Penyatuan
Kebangsaan (HNP) pimpinan D.F Malan pula memilih dua kaedah iaitu pemisahan
secara total dan aparteid praktikal.

Untuk
pilihan pertama, hanya lelaki kulit hitam saja dibenarkan ke bandar dan mereka
diberi pekerjaan yang bersifat remeh dan menjerihkan. Sementara pilihan kedua
pula ialah menubuhkan sebuah agensi khas untuk menunjukkan buruh Afrika
pekerjaan mana yang harus diisi dalam organisasi yang dikawal orang Afrikaan. Pemisahan
secara total tidak ditolak tetapi itu akan memakan masa bertahun-tahun
mengeluarkan mereka keluar dari bandar-bandar. Selain itu, mereka juga melihat
penduduk imigran harus dihalau keluar dari Afrika Selatan dan dihantar pulang
ke negara asal. Walaupun UP menang undi popular, HNP yang dipimpin Malan
berjaya membentuk kerajaan majoriti dan memulakan proses aparteid praktikal
pada tahun 1948, sekaligus memulakan mimpi ngeri selama 40 tahun.

Antara
bentuk penindasan yang dikenakan ke atas penduduk Afrika Selatan termasuk
golongan berwarna ialah larangan kahwin campur. Alasan di sebalik penggubalan
Akta Larangan Kahwin Campur 1949 ini ialah untuk menjaga kesucian kelompok
Afrikaan dari ‘dicemari’ oleh pasangan berbangsa asing. Perasan kan akta
sebegini berbaur perkauman seperti mana dekri-dekri bersifat rasis dari Nazi
Jerman? Tetapi akta sebegini dianggap tidak praktikal kerana menghina golongan
wanita Afrikaan dan mencetuskan kemarahan gereja berikutan akta sebegini
seolah-olah mengejek satu ikatan suci bernama perkahwinan. Dan akta sebegini
hanyalah satu langkah politik untuk menjaga hati kelompok Kaukasia tempatan
agar terus mengundi NP berbanding UP yang dianggap terlalu lemah menyokong hak
mereka. Akta sebegini turut dilemahkan dengan fakta penurunan peratusan wanita
yang berkahwin dengan pasangan berwarna dari 0.8% (1925) kepada 0.2% (1946).

Setahun
selepas itu, kerajaan NP menggubal Akta Pendaftaran Populasi 1950 yang
mengklasifikasikan rakyat mengikut bangsa mereka. Golongan berkulit hitam
diberi gelaran Bantu, Berwarna (penduduk yang berdarah campur) dan kelompok
Afrikaan. Kategori keempat iaitu penduduk Asia (orang India, Pakistan dan
sebagainya) ditambah tidak lama selepas itu. Pengelasan sebegini dianggap kejam
kerana ia bertindak memisahkan keluarga secara tidak langsung. Contoh ibu bapa
boleh diklasifikasikan sebagai Afrikaan tetapi label itu tidak terpakai kepada
anak-anak atau sanak-saudara. Persis elemen Nazisme di kem-kem tahanan mereka
bukan tetapi dibuatnya secara halus.

Jika
anda rasa ini pelik, babak ini sudah pasti akan meruntun hati sesiapa.
Penggubalan Akta Promosi Berkerajaan Sendiri 1959 semasa era Hendrik Verwoerd
dibuat bagi menghasilkan tanah air baru yang dikenali sebagai Bantustan. Ini
dilakukan dengan memisahkan kelompok kulit hitam Afrika Selatan ke 10 kawasan Bantustan
bagi memastikan mereka tidak membentuk majoriti, seterusnya bersatu dan
menggerakkan protes besar-besaran terhadap kerajaan pro-aparteid. Kelompok ini
bukan saja didiskriminasi dari segi soal kerakyatan dan hak politik bahkan
melihat tanah mereka dirampas dan dijual kepada peladang-peladang kulit putih
dengan harga murah. Ini berlaku antara tahun 1961 hingga 1994 di mana 3.5 juta
penduduk kehilangan tanah mereka dan dipaksa berhijrah ke Bantustan. Setibanya
mereka di situ, mereka mengalami masalah kemiskinan yang dahsyat dan sudah
putus asa dengan situasi mereka.

Satu
lagi undang-undang yang amat dibenci ramai di Afrika Selatan ialah Akta Dokumen
Koordinasi dan Pas Penghapusan 1952. Akta ini dibuat bagi mengawal pergerakan
orang kulit hitam di sana dan mereka diwajibkan membawa pas sebegini bila
berada di luar kawasan simpanan atau Bantustan. Pas ini terpakai kepada kaum
Adam saja kerana cubaan mengenakan pas sama terhadap kaum Hawa sebanyak dua
kali pada tahun 1910 dan 1950-an ditentang ramai pihak. Pas ini dilihat sama
seperti pasport di mana ia mengandungi maklumat individu seperti gambar, cap
jari, alamat, nama majikan, tempoh bekerja dan maklumat tingkah laku lain.
Maklumat tingkah laku ini boleh diisi oleh majikan di mana semua majikan ketika
itu berdarah Afrikaan.

Jika
mereka hendak ke luar kawasan, mereka perlu mendapat izin pihak kerajaan dan
perlu menyatakan sebab munasabah perjalanan. Sekiranya mereka tidak berpuas
hati, pemilik pas boleh kehilangan pas dan jika pas kemasukan didapati dengan
cara tidak sah, ini boleh mengakibatkan individu itu dipenjarakan. Kelompok
orang kulit hitam terpaksa mengambil risiko dengan undang-undang ini bagi
membolehkan mereka mencari sesuap nasi dan menyara keluarga mereka. Apabila ia
dibatalkan pada tahun 1986, lebih 17 juta penduduk Afrika Selatan berkulit
hitam dipenjarakan akibat akta ini. Akta ini juga mencetuskan protes
beramai-ramai pada 50-an dan 60-an di mana satu protes yang diadakan
Sharpesville menyaksikan 69 penduduk yang membantah mati dibunuh pihak
berkuasa. Selain itu, akta ini juga mengakibatkan mereka kehilangan hak
kewarganegaraan dan dihantar ke Bantustan yang penuh dengan kemiskinan.

Insiden
di Sharpesville menyedarkan kelompok anti-aparteid bahawa perjuangan ini sudah
tidak boleh dimenangi dengan kaedah damai dan perlu digantikan dengan
perjuangan bersenjata. Ini mendorong entiti politik seperti ANC menubuhkan
sayap militia mereka. Tetapi sayap sebegini tidaklah dilihat memberi ancaman
kepada pasukan keselamatan Afrika Selatan ketika itu. Namun, itu sudah cukup
mendorong Johannesburg mengenakan hukuman penjara yang lama ke atas
pemimpin-pemimpin anti-aparteid termasuk Mandela. Sesetengah daripada mereka
berjaya melarikan diri ke negara-negara Afrika yang bersimpati dengan
perjuangan mereka termasuk Guinea, Tanzania dan Zambia.

Namun,
semua itu langsung tidak mematahkan semangat kelompok anti-aparteid kerana
perjuangan mereka turut disokong oleh komuniti dunia. Tetapi ada satu negara
yang dilihat masih tega menyokong rejim itu iaitu Amerika Syarikat. Bagi
Washington semasa era Harry Truman, Afrika Selatan dianggap penting kerana
menolak fahaman komunisme walaupun pada masa sama, mengamalkan dasar
pro-aparteid yang kejam. Dasar yang diperkenalkan Truman ini kemudiannya
diteruskan oleh presiden-presiden lain atas alasan Johannesburg merupakan
sekutu utama Washington mengekang pengaruh komunisme di wilayah selatan Afrika.

Tetapi
semua itu berubah semasa era Lyndon B. Johnson yang menyaksikan pelbagai akta
dan visi yang bersifat inklusif termasuk Akta Hak Sivil dan visi ‘Masyarakat
Hebat’ yang digerakkan semasa era pentadbirannya. Ramai ahli politik dan
pemimpin berpengaruh Amerika terpengaruh dengan idea-idea ini dan
perlahan-lahan menggerakkan kempen menolak aparteid. Semasa era Ronald Reagan,
Kongres meluluskan sekatan ekonomi bersifat penting menerusi penggubalan Akta
Anti-Aparteid pada tahun 1986.

Menerusi
akta ini, Kongres menyatakan beberapa fasal iaitu:

Sekiranya
kerajaan Johannesburg bersedia menggugurkan semua polisi perkauman mereka,
semua bentuk sekatan akan ditarik balik. Bagaimanapun, usul Kongres ditolak
Reagan atas alasan ia merupakan satu bentuk perang ekonomi dan hanya menambah
konflik sivil di Afrika Selatan. Beliau bersedia mengenakan sekatan yang
berbentuk fleksibel menerusi arahan eksekutif presidennya. Namun, bimbang
sekiranya sekatan Reagan bersifat terlalu ringan ditambah dengan isu
Iran-Contra yang menghentam pentadbiran beliau ketika itu, Kongres terutama 81
wakil Republikan menyokong usul akta itu dan menolak cubaan veto Reagan.
Beberapa hari selepas itu, Senat menolak usaha veto beliau dan meluluskan Akta
Anti-Aparteid Sepenuhnya.

Sekatan
yang berkuatkuasa pada tahun 1986 ini menyaksikan banyak syarikat multinasional
menarik diri dari Johannesburg sekaligus mengakibatkan mereka kehilangan sumber
pendapatan yang penting. Walaupun ia tidak dilaksanakan secara ketat semasa era
Reagan, era George H.W Bush menyaksikan sekatan dikenakan sepenuhnya ke atas
Johannesburg pada tahun 1989. Melihat situasi tidak lagi menyebelahi mereka,
Perdana Menteri ketika itu P.W Botha meletak jawatan dan digantikan oleh F.W de
Klerk. De Klerk mengejutkan semua dengan menarik balik semua sekatan ke atas
parti-parti politik terutama parti orang kulit hitam, mengembalikan kebebasan
media dan melepaskan semua banduan politik. Antara yang dibebaskan ialah
Mandela yang dibebaskan pada tahun 1990.

Selepas
dibebaskan, Mandela meneruskan usaha menolak aparteid tetapi memilih pendekatan
damai yang diinspirasikan dari gerakan Mahatma Gandhi. Pada tahun 1993, de
Klerk bersetuju mengadakan pilihan raya membabitkan semua kaum di Afrika
Selatan sekaligus membolehkan Washington yang ditadbir Bill Clinton bersetuju
menarik balik semua sekatan ekonomi ke atas Johannesburg.  Dan pada 9 Mei 1994, Parlimen Afrika Selatan
yang memiliki komposisi kaum yang berlainan sebulat suara mengangkat Mandela
sebagai presiden dengan de Klerk dan Thabo Mbeki (bakal presiden Afrika Selatan)
sebagai timbalan presiden beliau.

SUMBER

1.
Boddy-Evans, Alistair. (2018). ThoughtCo.com. Pass Laws During Apartheid. https://www.thoughtco.com/pass-laws-during-apartheid-43492

2.
Boddy-Evans, Alistair. (2019). ThoughtCo.com. The Origins of Apartheid in South
Africa. https://www.thoughtco.com/when-did-apartheid-start-south-africa-43460

3.
Thompsell, Angela. (2018). ThoughtCo.com. The Prohibition of Mixed Marriages
Act. https://www.thoughtco.com/prohibition-of-mixed-marriages-act-43464

4.
Thompsell, Angela. (2018). ThoughtCo.com. What Was Apartheid in South Africa? https://www.thoughtco.com/apartheid-definition-4140415

5.
History.com. (2010). Apartheid. https://www.history.com/topics/africa/apartheid

6.
Longley, Robert. (2018). ThoughtCo.com. The End of South African Apartheid. https://www.thoughtco.com/when-did-apartheid-end-43456


Siapakah Yang Membina Piramid Giza?

Piramid ini sebenarnya dibina oleh Firaun Khufu dipercayai memerintah Mesir Purba pada sekitar 2609 SM – 2584 SM. Ejaan nama penuhnya ialah Khunum-Khufwy yang membawa maksud “Khnum Melindungi Aku”.

Khnum ini untuk pengetahuan kalian merujuk kepada salah satu dewa purba Mesir Purba yang digambarkan bertanduk seperti kambing dan berkuasa ke atas perkara seperti kesuburan, air dan juga hasil peranakan haiwan-haiwan di ladang.

Jadi, dari fakta awal ini pun kita ketahui bahawa tiada kaitan dengan Nabi Idris A.S. Pertama, tempoh pembinaan itu sebenarnya sezaman dengan Nabi Ibrahim A.S atau lebih muda lagi. Sedangkan Nabi Idris A.S hidup ratusan, malahan ribuan tahun lebih awal daripada Nabi Ibrahim A.S.

Dan tak mungkin Khufu itu sendiri ialah Nabi Idris A.S kerana daripada namanya sahaja menunjukkan bahawa Khufu tidak mengganut agama Monoteism yang wujud pada pada waktu itu, sebaliknya pengganut pagan.

Dan tujuan pembinaan Piramid itu sendiri sebenarnya berasaskan kepercayaan pagannya pada ketika itu. Khufu percaya bahawa piramid ini merupakan tangga untuk ke syurga dan kehidupan selepas kematian.

Terdapat sebuah penemuan sebuah perahu di dasar piramid Giza yang konon dibina untuk membawa Khufu di alam selepas kematian, menghadap Dewa Ra Matahari. Kapal ini sepanjang 143 kaki dan selebar 20 kaki.

Penemuan-penemuan ini di piramid Mesir sudah cukup memberitahu kita bahawa tidak mungkin ianya dibina sebagai binaan untuk menghadapi banjir besar, ataupun dakwaan-dakwaan lain.

Piramid Giza yang dibina oleh Khufu hari ini adalah tanda kepada betapa efisyennya pemerintahan Khufu itu sendiri kerana mampu mengerahkan tenaga kerja untuk membina piramid yang dikatakan mengambil tempoh selama 23 tahun.

Jumlah blok batu yang digunakan untuk membangunkan binaan yang setinggi 431 kaki atau 132 meter ini dikatakan sebanyak 2,300,000 dengan setiap satu dikatakan seberat 2.5 tan! Bayangkan betapa beratnya sebuah bongkah batu tersebut!

Walaupun betapa gahnya pembinaan piramid ini, tidak banyak pula yang diketahui mengenai firaun yang mengarahkan pembinaanya.

Satu-satunya gambaran berbentuk artifak yang merujuk kepada baginda ialah sekadar sebuah patung kecil berukuran 9cm, itu pun tidak ditemui berdekatan dengan Giza tetapi di lokasi lain di dalam Mesir Purba itu sendiri.

Oh sudah tentu apabila membicarakan tentang piramid ini, kita harus berterima kasih kepada arkitek dibelakang pembinaan piramid giza iaitu Hemiunu yang merupakan anak saudara kepada Khufu dan juga penasihat peribadi Khufu. Sekali lagi tiada bukti Nabi Idris pembinanya.

Walaupun Firaun Khufu dipercayai dikebumikan disini, masih belum ditemui sebarang mayat Khufu. Terdapat sebuah bilik yang dipanggil sebagai Kamar Raja, namun yang dijumpai di dalam khamar itu adalah sebuah keranda firaun lama yang kosong yang diperbuat daripada batu granit merah.

Bilik yang berada di kawasan tengah piramid ini dipanggil sebagai Bilik Permaisuri, tetapi tidak pernah ada seorang pun permaisuri yang disemadikan di sini. Berikut ialah gambar peta dalaman isi Piramid Giza itu sendiri.

Jadi, bagaimana binaan sehebat ini dibangunkan? Betul ke zaman dulu dah ada teknologi canggih? Atau betul ke dakwaan History Channel bahawa ianya dibina oleh alien?

Bagi memudahkan urusan pekerja dan pegawai yang memantau, sebuah bandar juga dibina di mana ia terdiri daripada jeti, kuil-kuil, berek tentera dan kawasan tanah perkuburan.

Ini berdasarkan penemuan arkeologi membabitkan kuil-kuil dan kawasan perkuburan dipercayai kubur pekerja-pekerja pembinaan piramid berhampiran kawasan piramid.

Kebanyakan batu yang dibawa untuk proses pembinaan piramid diambil dari kuari-kuari berbentuk ladam kuda yang terletak di selatan kawasan piramid. Untuk mengangkutnya sahaja memerlukan ia diletakkan di atas peluncur yang boleh ditolak atau ditarik oleh sekumpulan pekerja.

Bagi membolehkan ia ditarik atau ditolak dengan mudah, pasir di bahagian hadapan peluncur akan disiram dengan air. Berdasarkan kajian sepasukan ahli fizik dari Universiti Amsterdam pada tahun 2014, ia bertujuan mengurangkan geseran dan melancarkan lagi pergerakan peluncur.

Menurut Profesor Daniel Bohn, ketua pasukan penyelidikan kajian itu, membasahkan pasir di hadapan peluncur turut mengurangkan bilangan pekerja diperlukan untuk menarik atau menolak batu sampai ke tapak projek. Ini ditambah dengan pelbagai lukisan Mesir Purba di kuil-kuil yang menunjukkan pekerja membasahkan pasir di hadapan peluncur.

Kebanyakan pengkaji Mesir Purba bersetuju selepas batu-batu ini sampai di tapak projek, satu sistem tanjakan digunakan untuk membawa batu-batu naik ke atas. Pada tahun 2018, pasukan arkeologi dari Universiti Liverpool dan Institut Arkeologi Oriental Perancis menemui sisa sistem tanjakan dari sebuah kuari alabaster di Hatnub.

Sistem tanjakan ini dikatakan sudah wujud semasa era pemerintahan Khufu. Menurut pengarah misi bersama Yannis Gourdon, sistem tanjakan ini diapit oleh dua tangga dengan banyak lubang tiang. Tanda tanya dalam kalangan pengkaji berkenaan reka bentuk tanjakan yang digunakan untuk mengangkut batu-batu seberat beberapa tan ke atas.

Tidak banyak bukti tanjakan ini terselamat tetapi sudah ada pelbagai reka bentuk tanjakan yang dicadangkan sebagai reka bentuk tanjakan yang digunakan semasa pembinaan piramid.

Kebanyakan pakar membuat teori tanjakan yang digunakan sama ada tanjakan lurus, tanjakan yang dilengkungkan sepanjang dinding atau tanjakan yang dibina dalam piramid itu sendiri.

Yang pasti, bukanlah terlalu misteri pembinaan piramid ini. Orang zaman dulu masih lagi berkemampuan untuk membinanya walau teknologi masih lagi primitif pada zaman setua Mesir Purba.

RUJUKAN:

1. Winkler, Andreas. (2018). The economy of Ancient Egypt laid the groundwork for building the pyramids. Quartz. https://qz.com/africa/1478773/the-economy-of-ancient-egypt-led-to-building-the-pyramids/

2. Little, Becky. (2018). How Did Egyptians Build the Pyramids? Ancient Ramp Find Deepens Mystery. History. https://history.com/news/ancient-egypt-pyramid-ramp-discovery

3. History. Egyptian Pyramids. https://history.com/topics/ancient-history/the-egyptian-pyramids

4. BBC History. Khufu. http://bbc.co.uk/history/historic_figures/khufu.shtml

5. Ancient Egypt Online. King Khufu and the Great Pyramid. http://ancient-egypt-online.com/khufu.html

6. Guardians Egypt. Khufu. http://guardians.net/egypt/khufu.htm


Kenapa Rakyat Jerman Membenci Hitler?

Tidak boleh dinafikan bahawa masih ada rakyat Jerman yang menyanjungi Adolf Hitler. Tidak boleh dinafikan bahawa masih ada yang beranggapan kesilapan Adolf Hitler hanyalah apabila beliau buka dua medan peperangan pada masa yang sama. Malah ada yang berpendapat peristiwa Holocaust hanyalah dongengan Gagasan Bersekutu. Namun, yang paling boleh dipersetujui, tidak boleh dinafikan bahawa Adolf Hitler adalah seorang tokoh yang dibenci, bukan saja di Israel, tetapi di Jerman juga.

Mungkin ada yang sudah lupa bahawa Malaysia pernah disebut dalam media Time kerana Adolf Hitler. Selepas skuad Jerman menumpaskan Brazil 7-1 dalam Piala Dunia 2014, Ahli Parlimen Kinabatangan menyanjung Adolf Hitler di akaun Twitter beliau. Sanjungan tersebut telah mengundang kecaman daripada Kedutaan Jerman, yang akhirnya membuatkan Bung Mokhtar Radin mohon maaf.

Jerman mempunyai undang-undang ketat mengenai penamaan anak. Walau apa cara sekalipun, seorang bayi tidak boleh dinamakan “Heinrich Himmler”, “Joseph Goebbels” dan “Adolf Hitler”. Memang nama “Hitler” sangatlah janggal untuk diletakkan kepada seorang bayi, kerana ia bersifatkan nama keluarga. Tetapi larangan ini melahirkan tanda tanya:

Apa yang membuatkan Jerman benci kepada Adolf Hitler?

Sejarawan Jerman, Thomas Weber, yang mengajar di Universiti Aberdeen mengatakan bahawa Adolf Hitler merupakan simbol kepada segala jenayah dilakukan Jerman. Tiada siapa yang boleh jadi sejahat beliau. Rakyat Jerman tidak akan bersifat apologetik mengenai Adolf Hitler.

Berdasarkan kenyataan Weber, harus diteliti terlebih dahulu kesan-kesan Perang Dunia Kedua. Sejurus sahaja Jerman tewas, negara tersebut dibahagi seperti beberapa orang mencarik kain. Alsace-Lorraine dikembalikan kepada Perancis. Sudetenland dihulurkan kepada Czechoslovakia. Kesatuan Soviet, Poland, British dan Amerika Syarikat turut menerima pampasan dalam bentuk kilang, buruh kasar dan arang batu. Dan gaya hidup Jerman merosot teruk. Tiada bantuan yang boleh diberikan kepada Jerman, kecuali pada kadar untuk elakkan kebuluran.

Jerman siap ‘dibogelkan’ agar tidak dapat mengisytiharkan peperangan lagi. Industri-industri mereka dirangkul Gagasan Bersekutu. Sebanyak 1,500 kilang-kilang pembuatan dimusnahkan agar perindustrian Jerman merosot. Penghasilan besi diturunkan. Dalam proses yang sama, tiada pertubuhan kesihatan dibenarkan masuk untuk memberikan bantuan kemanusiaan. Jerman hanya mula diberikan bantuan daripada Amerika Syarikat hanya apabila didapati kemakmuran Eropah memerlukan Jerman yang stabil. Dan semua bala bencana ini diharungi Jerman dengan kematian lebih daripada tujuh juta rakyat.

Itu belum lagi dikira dengan aturan-aturan pasca-Perang Dunia Kedua, iaitu nasib-nasib rakyat Jerman di wilayah dikuasai Kesatuan Soviet. Dengan kejatuhan produktiviti makanan dan sekatan daripada Jerman Timur, makanan sentiasa tidak mencukupi. Simpanan penduduk pula lenyap hampir 99%. Mana-mana ahli Nazisme di Jerman Timur diserap masuk ke organisasi Stasi agar dapat memusnahkan sebarang pertunjukan rasa tidak puas hati.

Semua ini berlaku akibat kekalahan dalam Perang Dunia Kedua. Dan Perang Dunia Kedua pula dimulakan apabila Adolf Hitler menyerang Poland, sekaligus menyebabkan Perdana Menteri Britain isytiharkan peperangan terhadap Jerman.

Namun, fakta-fakta ini hanyalah bersifat luaran. Jika ditelusuri hati rakyat Jerman, agaknya berapa ramai yang jadi anak yatim piatu akibat dasar-dasar ketenteraan fasisme Adolf Hitler? Seramai 18.2 juta menyertai Angkatan Ketenteraan Jerman Nazi (Wehrmacht). 4.3 juta daripada mereka dianggap terkorban dan hilang dalam peperangan yang akhirnya membuatkan negara tersebut dibom teruk.

Pada tahun 1940, sebagai tindakbalas kepada pengisytiharan perang, Jerman telah melancarkan serangan udara ke atas Britain. Serangan Blitzkrieg ini gagal tundukkan Britain, Adolf Hitler mengalihkan pandangan ke Operasi Barbarossa iaitu menyerang Kesatuan Soviet pula. Namun, pembalasan kepada Blitzkrieg telah melumatkan Jerman. Seramai mana yang menjadi balu dan yatim dalam kedua-dua operasi ini?

Akhirnya penilaian rakyat berbalik kepada perkara yang paling penting: hati dan perut. Apabila rakyat mula sakit hati dan perut kosong akibat pemimpin yang tidak berhati perut, agaknya semua orang tahu apa yang akan berlaku. Terutama sekali ketika bekalan sentiasa tidak mencukupi, yang mana kekurangan ini akan melonjakkan harga makanan.


Apa Itu Virus Zika?

Zika merupakan v1rus bawaan nyamuk aedes iaitu nyamuk yang menyebarkan denggi dan chikungunya.

Kes j4ngk1tan v1rus ini berleluasa pada tahun 2007 dan menyebabkan wabak pertama di Yap Island di Mikronesia country. Walaupun dianggarkan 5,000 orang dij4ngk1ti, iaitu lebih dari 70% populasi kecil pulau itu, tidak ada yang dimasukkan ke hospital dan tidak ada yang meninggal. Wabak itu singkat, hanya berlangsung tiga bulan.

Kes j4ngk1tan kembali sekali lagi di Polynesia French pada tahun 2013-2014, menyebabkan kira-kira 30,000 kes j4ngk1tan. V1rus itu menyebar ke tujuh negara pulau.  Sekali lagi, tidak ada kem4t1an yang dilaporkan. Ketika wabak di Polynesia French berkembang, doktor mula melihat komplikasi neurologi yang jarang berlaku, termasuk 42 kes sindrom Guillain-Barré.

Di negara kita, kes pertama dikesan pada tahun 2016 ialah seorang perempuan di Klang. Dia pulang dari Singapura dan mendapat j4ngk1tan disana. Pada tahun 1966, terdapat satu kes terpencil j4ngk1tan v1rus Zika di Sabah. Satu kes kem4t1an juga direkodkan pada tahun 2019.

Ia ditemui di hutan Zika di Uganda pada tahun 1947 dan bukanlah merupakan penyakit baharu bagi negara seperti Afrika. V1rus ini dikesan dalam seekor monyet. Seterusnya kes pertama muncul j4ngk1tan kepada manusia pada tahun 1952 di Uganda dan Tanzania.

Wabak penyakit v1rus Zika telah dicatat di Afrika, Amerika, Asia dan Pasifik. Dari tahun 1960-an hingga 1980-an, kes-kes sporadik j4ngk1tan manusia jarang dijumpai di seluruh Afrika dan Asia. Namun, wabak Zika mula merebak secara meluas di Hemisfera Barat sejak May 2015 bermula di Brazil. Kemudiannya telah merebak dengan pantasnya di Amerika Syarikat pada 2016 dan 2017.

Pertubuhan Kesihatan Sedunia (WHO) memberi amaran bahawa v1rus Zika telah merebak dengan pantasnya di Amerika Syarikat dengan anggaran empat juta rakyatnya kemungkinan akan dij4ngk1ti pada akhir tahun 2016 (Greg Botelho, 2016)

Tempoh inkubasi v1rus dalam tubuh

Masa inkubasi (waktu dari pendedahan kepada gejala) penyakit v1rus Zika adalah lebih kurang 3-14 hari. Sebilangan besar orang yang dij4ngk1ti v1rus Zika tidak mengalami gejala. Sebanyak 80% mereka yang dij4ngk1ti v1rus Zika bahkan tidak merasa sak1t, dan kebanyakan yang mengalami gejala yang agak ringan seperti demam, ruam, sak1t sendi atau merah pada mata.

Bagaimana V1rus Zika Merebak?

Disebarkan melalui nyamuk aedes – bergantung kepada spesis. Aedes jenis aegypti, paling banyak menyebarkan Zika. Nyamuk ini juga membawa demam denggi dan demam kuning. Aedes jenis ini ditemui di Florida, Gulf Coast dan Hawaii.

Aedes jenis albopictus dikatakan turut mampu menyebarkan v1rus Zika tetapi tiada kajian kukuh mengenainya. Nyamuk jenis ini boleh ditemui di kawasan utara New York dan Chicago pada musim panas.

Nyamuk aedes biasanya menggigit pada awal pagi dan senja. Ia membiak dan menjadi jentik-jentik dalam takungan air jernih dan memerlukan masa seminggu untuk menjadi nyamuk dewasa.

Simptom utama demam Zika

Tetapi ada kebimbangan besar mengenai bahaya yang dihadapi wanita hamil dan bayinya.

V1rus Zika juga boleh tersebar menerusi j4ngk1tan kuman kepada janin dan peringkat janin yang paling berisiko dij4ngk1ti v1rus tersebut adalah dalam tempoh kehamilan tiga bulan pertama.  Terdapat beberapa bukti bahawa Zika dapat disebarkan melalui air liur dan air mani walaupun ini tidak biasa.

Sindrom microcephaly disebabkan v1rus zika akan menyebabkan seseorang kanak-kanak berhadapan kec4catan mental sehingga membataskan kecerdasan pergerakan otot seumur hidup mereka.

Keadaan ini disebabkan kegagalan perkembangan otak atau keh1langan tisu otak. Keadaan paling teruk ialah kerosakan organ otak.

Memiliki kepala kecil atau abnormal boleh menyebabkan masalah perkembangan yang teruk dan mungkin menyebabkan kem4t1an. Sebanyak 4000 kes kelahiran bayi dengan saiz kepala abnormal di Brazil dan bayi itu lahir daripada ibu yang terkena j4ngk1tan v1rus Zika semasa mengandung.

V1rus Zika juga boleh menyebabkan gangguan neurologi lain seperti sindrom Guillain-Barre. Keadaan ini terjadi apabila sistem imun tubuh menyer4ang sistem saraf. Rasa lemah, rasa kesemutan dan sehingga tahap paling ekstrem ialah kelvmpuhan.

Zika adalah v1rus dari keluarga flaviv1rus, yang merangkumi v1rus yang menyebabkan demam denggi, demam kuning, ensefalitis Jepun dan penyakit West Nile.

Buat masa ini pencegahan terbaik adalah mencegah g1gitan nyamuk dan mengurangkan habitat nyamuk.

RUJUKAN:


Asal Usul Nama A.R Tompel

Seniman A.R Tompel atau nama sebenarnya
Aman Ramli bin Jaafar sudah tidak perlu diperkenalkan lagi. Kewibawaan beliau
sebagai seorang anak seni dalam sejarah perfileman Melayu sukar untuk
dinafikan. Beri sahaja apa watak kepada beliau nescaya dapat diterjemahkan
dengan baik olehnya. A.R Tompel berkomidi dengan cara bersahaja tetapi tetap
mampu memberi kesan lucu yang diingati sehingga kini.

Tahukah anda dari mana datangnya gelaran Tompel yang diguna pakai oleh beliau sehingga ia dikenali dan dikenang sehingga sekarang?

A.R Tompel mula memasuki gelanggang bangsawan dan sandiwara seawal tahun 1939. Beliau telah menjelajah seluruh nusantara dengan kumpulan sandiwaranya bernama Rayuan Asmara. Selepas perang dunia beliau bersama rombongan sandiwaranya telah memasuki Malaya.

Nama Tompel itu dicetuskan oleh beliau melalui cerita sandiwara yang ditulis sendiri olehnya berjudul Nasib Si-Tompel. Nama watak berkenaan terus digunakan oleh beliau apabila pihak Shaw Brothers memberi peluang untuknya berlakon dalam filem Nilam sebagai peranan kecil dan seterusnya Rachun Dunia dengan menambah perkataan A.R di hadapan merujuk kepada nama asalnya Aman Ramli. Maka sejak dari itu nama A.R Tompel dikenali sebagai seorang tokoh hebat dalam sejarah filem Melayu hingga kini.

A.R Tompel bukan hanya mampu berlakon dan
berkomidi sahaja tetapi beliau juga seorang periwayat yang baik selain pernah
menjalankan kerja sebagai penolong pengarah dan seterusnya sebagai seorang
pengarah. Ada juga sumber mengatakan yang A.R Tompel merupakan pengarah
berbangsa Melayu pertama dilantik sebagai pengarah filem melalui filem
Perkahwinan Rahsia pada tahun 1951.

Sepanjang lebih 20 tahun keterlibatan
beliau dalam bidang seni, A.R Tompel telah berlakon lebih dari 20 buah filem
dan mengarah tidak lebih dari 10 buah filem. Antara filem-filem lakonannya
ialah Nilam, Rachun Dunia, Bapa Saya, Dewi Murni, Takdir Illahi, Aloha,
Berdosa, Perkahwinan Rahsia, Norma, Chinta Murni, Sehati Serasa, Sesal Tak
Sudah, Seniati, Tun Tijah, Abu Nawas, Keris Sempena Riau, Selendang Merah, Siti
Payong, Do Re Mi, Nasib Do Re Mi, Keluarga 69, Anak Bapak, Gerimis, Ahmad Albab
dan Laxmana Do Re Mi. A.R Tompel juga pernah muncul dalam drama Intan terbitan
RTM dan Keluarga Tompel dengan Filem Negara.

A.R Tompel meninggal dunia pada 30 Januari
1973 setelah terlibat dalam sebuah kemalangan jalanraya di Setapak. Jenazah
beliau dikebumikan di Tanah Perkuburan Islam, Jalan Ampang.

RUJUKAN:

Arena Film

Bulanan Arena Film

Utusan Filem & Sport

Kelab Filem & Muzik Melayu Klasik


Kejatuhan Johnny Depp Dalam Dunia Hollywood

Dunia Hollywood mempunyai sebuah peralihan zaman yang berlaku setiap 10 tahun. Bagaimana Dolph Lundgren dan Tommy Lee Jones mewarnai zaman 1990-an, begitulah Brad Pitt dan George Clooney menghiasi zaman 2000-an.

Dalam tempoh 10 tahun yang lepas, Christian Bale dan Robert Downey Jr. amat menyerlah.

Keenam-enam pelakon ini tergolong dalam satu senarai panjang digelar “Decade Defining”, yang turut melibatkan pelakon-pelakon wanita seperti Linda Hamilton dan Jennifer Connelly, Angelina Jolie dan Megan Fox dan Jennifer Lawrence dan Scarlett Johannson.

Tidak lupa juga Johnny Depp yang mempunyai sebuah karier sangat masyhur dengan lakonan-lakonan unik seperti Edward Scissorshands, Jack Sparrow dan Willy Wonka.

Namun Depp digelumangi dengan masalah d4d4h dan minuman keras sejak berusia 11 tahun lagi. Ketika umur 14 tahun, Depp sudah mencuba semua jenis d4d4h (Kimble, 2016). Depp juga pernah menghadapi masalah dengan undang-undang.

Tiga kali beliau dib3rk4s dalam masa 10 tahun – meny3r4ng seorang pengawal padahal beliau yang berparti di bilik hotel, mengh4ncurkan bilik the Mark Hotel dan menvmbvk seorang paparazi.

Ketiga-tiga kes ini tidak menjadi penghalang buat Depp. Malah pada tahun 2012, Depp dituduh membiarkan pengawal keselamatannya berkasar pada seorang profesor yang lumpuh.

Robin Eckert mendakwa dirinya digari dan diseret 12 meter sampai terkehel siku (Williams, 2012).

Depp turut menghadapi masalah kewangan, kerana didapati berbelanja AS$2 juta sebulan sampai berhutang keliling pinggang dan tidak membayar pengawal peribadinya.

Macam-macam masalah menimpa Depp, terutamanya terhadap keperibadian sendiri. Kalau seorang ahli politik bertukar-tukar portfolio kerajaan setiap penggal, Depp bertukar-tukar wanita.

Selepas Lori Allison, Depp bersama Sherilynn Fenn, Winona Ryder, Kate Moss dan Vanessa Paradis dalam tempoh 30 tahun.

Tetapi pada tahun 2015, Depp membuat kesilapan yang menghantuinya hingga hari ini. Itulah tahun beliau berkahwin dengan Amber Heard.

Perkahwinan mereka bertahan 15 bulan sahaja, sebelum Heard memohon c3r4i dan mendapatkan perintah pembatas.

Heard mendakwa Depp suka marah dan pvkvl, kadangkala dipengaruhi d4d4h (France, 2016). Depp menafikan, walaupun Heard mengangkat sumpah berkata benar.

Sebelum mereka disahkan berc3r4i, pihak media menyiarkan bukti-bukti s3r4ngan fizikal yang Depp didakwa bertanggungjawab.

Setelah bertukar-tukar hujah dan berp3r4ng dalam media, Depp dan Heard menamatkan kemelut rumahtangga ini mengatakan, “kami dalam hubungan yang sentiasa berkasih antara satu sama lain tetapi kadangkala mengg4n4s, tetapi sentiasa diikat cinta.” (Carroll, 2016).

Kes Timbul Semula

Sebuah artikel pendapat diudarakan The Washington Post pada Disember 2018 menimbulkan semula isu yang sudah tenggelam. Penulis artikel itu ialah Amber Heard sendiri, yang menceritakan dirinya sebagai m4ngs4 pend3r4an rumah tangga (Griffith, 2019).

Memandangkan Heard hanya berkahwin dengan Johnny Depp, jelas sekali naratif penulisan itu ditujukan pada Depp walaupun tiada nama disebut. Jadi Depp pun mengemukakan saman sebanyak AS$50 juta terhadap Heard.

Saman ini menjelaskan bahawa bukan Depp yang mend3r4 pasangan. Sebaliknya Heard yang melakukan semuanya. Turut bersama saman ini ialah sekeping gambar mata Depp yang bengkak… dan juga satu kisah pelik: Heard membuang air besar di atas katil.

Dan Heard pula membalas saman mengatakan Depp cuba menggunakan kuasa Internet untuk memecatkan Heard daripada Aquaman.

Saman tidak bertukar-tukar tangan antara mereka. Depp membuat saman fitnah terhadap News Group Newspapers di England yang menerbitkan akhbar The Sun.

Tabloid tersebut pernah melabel Depp sebagai “wifeb34ter” (kaki pvkvl isteri). Depp sebenarnya tewas dalam saman ini, kerana The Sun dikatakan mempunyai bukti kukuh yang memang Depp pvkvl Heard.

Selepas kalah dalam saman ini, dunia Depp semakin kelam. Beliau diminta berundur daripada Fantastic Beasts secara terhormat, meskipun pembawaannya sebagai Gellert Grindelwald jauh lebih baik untuk dibandingkan dengan Ralph Fiennes sebagai Tom Riddle.

Ada yang berpendapat karier Depp semestinya berakhir susulan kekalahan ini. Dalam Dunia Hollywood yang digelumangi dengan dosa Harvey Weinstein misalnya, kes Depp sememangnya besar.

Tetapi buat masa ini, Depp mungkin mampu kembali semula. Kerana Robert Downey Jr. dilaporkan sedang berusaha untuk memasukkan Depp dalam Sherlock Holmes 3.

RUJUKAN:

Brozan, N. (1994, September 14). Chronicle. The New York Times.

Carroll, R. (2016, Ogos 16). Amber Heard settles domestic (ditapiskan) case against Johnny Depp. The Guardian.

France, L.R. (2016, Ogos 16). Johnny Depp and Amber Heard Settle Divorce. CNN.

Griffith, J. (2019, Mac 4). Johnny Depp sues ex-wife Amber Heard for $50 million for allegedly defaming him. NBC News.

Kimble, L. (2016, Jun 7). Drinking, (ditapiskan) and ‘Hillbilly Rage’”: Johnny Depp’s own words about his troubled past. People.

Williams, L. (2012, November 2). UC Irvine prof can seek (ditapiskan) from Johnny Depp in concert scuffle. Los Angeles Times.


The Boys Memperagakan Watak Dunia Sebenar

Terlalu asyik melayan Marvel Cinematic Universe pasti menyebabkan kita terlepas pandang pasal adiwira. MCU menunjukkan semua adiwira dalam sisi protagonis. Strategi MCU adalah untuk memasarkan kepada golongan kebanyakan. Namun The Boys pula ikut aliran betul-betul berbeza. Mereka memperaga watak berdasarkan dunia sebenar. Kerana logiknya, adiwira yang berkuasa takkan sesekali kekal baik-baik belaka. Mereka pasti tersisih dalam kancah kejahatan, kerana sifat semulajadi manusiawi.

Maka pertama sekali, kita harus membincang pasal Homelander. Semasa episod pertama, nampak Homelander macam Captain America. Bendera Amerika Syarikat setia di belakang. Senyuman manis. Muka ketat, ala-ala White Savior. Walau bagaimanapun, inilah antagonis paling besar dengan perwatakan begitu jahat. Homelander sebenarnya membawa imej ‘by any means necessary’ untuk kekal dominan.

Untuk menjadi dominan, Homelander bersuara menggunakan lenggok bahasa bawahan. Kata-kata Homelander tersusun untuk memenangi hati orang kebanyakan yang tiada akhlak. Homelander menentang sebarang perintah berkurung (lockdown). Homelander juga bersikap pro-senjata, yang sememangnya bersinonim dengan rakyat Amerika. Dan paling utama sekali, Homelander ingin meletakkan dirinya di atas. Jadi sesiapa yang cuba menjatuhkannya akan digelar “boneka tangan tersembunyi yang mengawal semua benda”.

Salah seorang yang cuba menjatuhkan Homelander adalah William Butcher yang berjiwa tangkas pada matlamat tunggal. Sifat Butcher sentiasa berterus-terang. Kalau ingin menumbuk, beliau takkan ubah fikiran.

Apabila isterinya dirog-ol Homelander sampai hamil, Butcher terus bertindak dengan strategi sangat rapi untuk membunuh Homelander. Tindakan ini bertambah pekat saban musim, apabila Butcher tunjuk mentaliti matlamat menghalalkan cara (the end justifies the means). Beliau sanggup menelan Temp V untuk memastikan misinya tercapai.

Butcher dibantu seorang ‘kawan lama’ bernama Mother’s Milk (Marvin T. Milk). Milk walaupun lembut pada anak perempuannya sebenarnya sangat keras. Jiwanya membara dengan sifat dendam terhadap adiwira, kerana bapanya dibunuh Soldier Boy. Sifat dendam ini luntur saban musim, tetapi kalau tengok awal-awal begitu pekat terhadap Frenchie kerana apa yang berlaku pada cucu Grace Mallory (dibakar Lamplighter hidup-hidup).

Milk sebenarnya berjiwa konservatif, sangat bercanggah dengan Butcher. Sementara Butcher lebih strategis, Milk tegas pada prinsipnya. Adiwira jahat. Adiwira jahat. Adiwira jahat. Takkan sesekali jadi adiwira, meskipun ada peluang untuk guna Temp V. Apabila Butcher dan Hughie guna Temp V, pendirian Milk tidak berubah. Walaupun ada kuasa dalam pihaknya, beliau terus naik meluat dan sangat kecewa terutamanya pada Hughie.

Dan tidak lupa pula pada Starlight, yang membawa elemen feminisme. Ramai memandang enteng pada perjuangan feminis sebenarnya. Episod pertama lagi The Boys tunjuk kepentingan perjuangan ini. Cuba tengok – wanita pergi mana pun pasti akan diaibkan dalam kancah syahwat. Starlight mempunyai kuasa pencahayaan dan populariti boleh tahan tinggi. Dalam dunia realiti, Starlight melambangkan “women in the position of power” (wanita bekerjaya). Namun masuk saja The Seven, Deep paksa Starlight buat apa?

Sisi ini sangat sama dengan apa yang berlaku dalam institusi berprestij, apabila lelaki hilang nilai moral. Ambil contoh Hollywood, lubuk gangguan syahwat, yang bergegar selepas beberapa wanita bangkit membuktikan tuduhan mereka terhadap Harvey Weinstein dan Bill Cosby. Dan baru bertapak dalam the Seven, pihak Vought sudah paksa Starlight berpakaian terdedah… sesuatu yang dibenci Starlight sendiri.

MCU adalah siri yang sangat kukuh. Namun MCU gagal tunjuk sisi dunia sebenar. Jadi The Boys berebut mengisi kelompangan ini, berani cakap apa saja tanpa peduli pada political correctness. Selamba Homelander hina orang Islam dalam musim ketiga, jelas menunjukkan yang dirinya sangat benci pada idea-idea selain “White Extremism”.

Penonton tidak mengamuk langsung. Kerana itulah dunia sebenar… dan itulah istimewanya The Boys. Berani tunjuk sisi realiti tanpa berselindungan di sebalik sentimen. Sisi realiti kena tunjuk habis-habis, supaya masyarakat boleh berubah ke arah kebaikan. Kalau tidak, selamanya perbuatan jahat kekal berlaku di sebalik tabir.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF


Selain Makan Ikan Lain Dan Manusia, Peranan Jerung Ialah Jaga Kesihatan Lautan!

Jerung selalunya disangka sebagai pemangsa alfa yang menghuni bahagian atas rantaian makanan di laut. Tetapi kita tidak pernah disangka di sebalik reputasi ganasnya seperti dipaparkan dalam Jaws, ia sebenarnya bertanggungjawab memelihara ekosistem habitatnya. Buktinya dapat dilihat di Shark Bay atau Teluk Jerung, satu kawasan perlindungan marin seluas 8,800 batu persegi.

Tiada siapa menyangka jerung selain berperanan sebagai pemangsa, turut memainkan peranan sebagai pengawal ekosistem mereka. Dengan memastikan ekosistem mereka stabil dan mempunyai ketahanan yang baik, jerung secara tidak langsung merupakan penghalang isu perubahan iklim daripada terus menjadi parah.

Shark Bay yang turut diiktiraf sebagai Tapak Warisan Dunia oleh UNESCO dilihat pilihan tepat untuk kajian ini. Ini kerana kawasan ini mempunyai bilangan haiwan mangsa dan pemangsa yang seimbang dan rumpai laut yang tebal dan sederhana. Rumpai air bukan sekadar memperlahankan arus air, menjernihkan air dan membekalkan makanan dan habitat kepada pelbagai spesies haiwan.

Malah, ia turut menangkap gas karbon dioksida dan menstabilkan sedimen di lantai laut yang menyimpan gas berkenaan. Apabial karbon dioksida terperangkap dalam sedimen, ia boleh kekal di situ selama puluhan ribu tahun.

Satu penemuan menarik pada 2012 mengujakan para saintis. Mereka mendapati jerung-jerung harimau ini berperanan sebagai pengawal kawasan rumpai laut tropika dengan mengusir haiwan marin herbivor seperti dugong atau penyu pergi.

Mungkin ia nampak remeh tetapi di negara-negara di mana spesies sebegini dilindungi seperti Kepulauan Carribean dan Indonesia, ia mengakibatkan haiwan-haiwan ini melahap kawasan rumpai laut sederhana tanpa henti. Menurut Trisha Atwood dari Makmal Perubahan Global dan Ekologi Akuatik, Ohio State University, ini menyukarkan usaha mengekang perubahan iklim.

Ini kerana tambahnya, rumpai laut merupakan salah satu daripada spesies hidupan yang berupaya menyimpan karbon yang terbaik di dunia. Malah, keupayaannya menyerap karbon jauh lebih baik daripada hutan hujan tropika. Di sini, Atwood melihat jerung juga harus diberi status perlindungan sama seperti penyu kerana ia mengawalnya daripada terlebih makan rumpai laut.

Shark Bay turut menjadi bukti perbezaan kawasan rumpai laut yang dijaga jerung. Pada tahun 2011, kawasan itu dilanda gelombang haba yang mengakibatkan hampir 99% rumpai laut mati dengan bakinya berada dalam bahaya. Bagi para saintis seperti Rob Nowicki dari Makmal Marin Mote, ini peluang terbaik untuk menguji teori mereka.

Dan hasilnya amat mengejutkan. Rumpai laut yang terbiar tanpa penjagaan jerung menjadi semakin teruk dengan bilangannya semakin berkurangan. Tetapi bagi kawasan rumpai laut yang dikawal jerung, ia kembali stabil. Ini kerana jerung-jerung ini memberi masa kepada tumbuhan laut itu untuk pulih.

Bagi Nowicki, ini menunjukkan jerung merupakan spesies yang menjadi penanda aras sesebuah ekosistem marin. Tanpanya, ekosistem marin sesebuah kawasan boleh saja berubah secara drastik atau musnah. Beliau menambah jika pemangsa ini hilang, ia bakal memberi kesan besar dalam pelbagai segi untuk jangka masa panjang.

RUJUKAN:

McKeever, Amy. (2021). The surprising ways sharks keep the ocean healthy. National Geographic.


Haiwan Pun Ada Haid Tau

Persoalan ini
muncul semasa aku melihat video haiwan di media sosial. Pada mulanya, aku
hairan kenapa anjing di dalam video itu, memakai lampin. Barangkali kerana
masalah penghadaman, fikir aku. Kemudiannya, tuan kepada anjing itu menyebut
anjingnya sedang mengalami haid. Buat seketika, aku terkedu dan terfikir
sebentar.

Binatang pun ada kitaran haidkah?

Sebelum kita
bermula, lagi baik kalau aku terangkan sistem haid manusia. Bagi perempuan
tulen yang sudah cukup waktu dan subur, mereka akan bermula haid sekurang
kurangnya sekitar umur 12 tahun. Ada yang awal lagi tapi itu bergantung pada
genetik dan kesihatan mereka. Punca utama kenapa haid berlaku ialah pendarahan
dinding rahim.

Haid berlaku
untuk 8 hari pertama. Selepas itu, hormon di badan akan merangsang penyediaan
ovum di ovari. Perkara ini secara tak langsung akan merangsang dinding rahim
untuk dipulihkan dan menjadi tebal dengan lapisan urat darah.

Pada pertengahan
kitaran haid, sekitar hari ke 14, rahim akan menjadi sangat subur. Dinding
rahim sudah bersedia untuk menampung tumbesaran anak dan ovum pun telah dilepaskan
oleh ovari ke tiub fallopian waktu itu. Sekiranya persenyawaan beraku, zigot
(ovum yang telah disenyawakan) akan bergerak ke dinding rahim, benamkan dirinya
ke situ dan melekat sebagai fetus. Lapisan yang melekatkan zigot ke dinding
rahim inilah yang akan menjadi tali pusat dan uri (placenta).

Dari segi
psikologi dan fisiologi, pada saat inilah selalunya lelaki akan merasakan
perempuan ni sangat cantik, menarik dan ‘friendly’. Sebab pengaruh hormon dan
mungkin juga feromon seks yang membuatkan mereka menjadi lebih menawan di mata
lelaki.

Walau bagaimanapun, itu kalau ada persenyawaanlah. Kalau tiada, dinding rahim akan bertambah tebal seiring dengan masa dan tepat pada hari ke 28, dinding rahim berserta ovum yang tak disenyawakan akan runtuh sebagai haid. Inilah punca sebenar haid.

Peristiwa haid
ini adalah benda normal bagi manusia dan juga keluarga primat seperti orag utan
dan gorilla. Disebabkan DNA dan sistem mereka lebih kurang sama macam kita,
maka kitaran haid mereka pun sama.

Haiwan mamalia
lain juga ada pendarahan haid ini, namun terma haid mereka adalah berlainan dan
tarikh pendarahan pun lain. Kita panggil kitaran ini sebagai kitaran estrus.

Pada fasa awal
mereka yakni proestrus, ovari mereka akan mula dirangsangkan bagi penghasilan
ovum. Berbanding dengan manusia, ovum yang dihasilkan dan tempoh fasa ini boleh
menjadi banyak bergantung kepada spesis masing masing. Pada masa yang sama,
dinding rahim mereka akan mula menebal.

Semasa fasa
inilah, ‘haid’ mereka berlaku. Berbanding haid kita yang berpunca sebab ovum
tak disenyawakan, ‘haid’ estrus ni terjadi sebab badan mereka tak bersedia lagi
untuk persenyawaan. Cecair rahim yang dihasilkan semasa fasa ini secara tak
langsung akan boleh menganggu penebalan dinding rahim dan cetuskan pendarahan.
Ini ‘haid’ estrus.

Kemudiannya
ialah fasa estrus. Fasa subur. Disebabkan pada masa ini hormon reproduktif
mereka banyak dirembeskan, haiwan betina akan menjadi sangat tak tenang. Jadi,
kalau malam malam anda terdengar kucing betina mengiau dengan suara garau, itu
maknanya dia tengah cari si jantan untuk berpesta di malam hari lah tu. Kalau
anda mempunyai kucing, mungkin juga anda pernah melalui fasa di mana anda nak
usap kepala mereka, tapi mereka tunjuk punggung. Ya, itu maknanya mereka tengah
miang sangat dah tu.

Kemudianya ialah fasa metestrus. Sebagaimana manusia dengan ovum yang tak disenyawakan, fasa ini juga sama.  Dinding rahim akan menjadi makin tebal hinggalah ke fasa diestrus. Berlainan dengan kita yang akan tumpah haid, dinding rahim mereka hanya akan disusun kembali menjadi biasa dan kembali ke pada proestrus.

Jadi, sebagai konklusi di sebalik haid haiwan, aku cuma nak jelaskan beberapa isi pendek perbezaan kitaran estrus dan kitaran haid primate. Pertamanya, pendarahan kita berlaku pada hari terakhir kitaran kerana dinding rahim runtuh.

Untuk haiwan lain, pendarahan itu hanyalah kesan sampingan fasa proestrus, fasa awal penebalan dinding rahim. Keduanya, kalau kucing anda bising di tengah-tengah malam, bawak bawak lah ‘puan besar’ anda tu pergi berpesta dengan jantan jalang pilihan mereka.

Tak pun urut sahaja kawasan sekitar dubur mereka. Serius.

RUJUKAN:

Heape, W.
(1900). “The ‘sexual season’ of mammals and the relation of the
‘pro-oestrum’ to menstruation'”. Quarterly Journal of
Microscopical Science. 44: 1:70.

Lovick T. A.
(2012). Estrous cycle and stress: influence of progesterone on the female
brain. Brazilian journal of medical and biological research = Revista
brasileira de pesquisas medicas e biologicas, 45(4), 314–320.
doi:10.1590/s0100-879×2012007500044

Martin RD
(2007). “The evolution of human reproduction: a primatological
perspective”. American Journal of Physical Anthropology. Suppl 45: 59–84.
doi:10.1002/ajpa.20734. PMID 18046752.

“Why do
women menstruate?”. ScienceBlogs. 2011. Archived from the original
on 27 January 2013. Retrieved 15 January 2013.


Betapa Mujahadahnya Nenek Moyang Melayu Kita Menunaikan Haji

Haji Abdul Majid bin Zainuddin, Pegawai Haji Tanah Melayu yang pertama telah mencatatkan pengalamannya menunaikan haji pada tahun 1924. Antara catatan beliau yang menarik adalah seperti berikut:-

• Kos menunaikan haji sekitar 500 hingga 600 Ringgit Malaya.

• Jemaah haji akan bertolak / mula belayar pada bulan Rejab iaitu lima bulan sebelum bulan Haji (Zulhijjah)

• Sebelum berangkat menunaikan haji, kenduri doa selamat akan diadakan oleh orang yang ingin menunaikan haji.

• Ada dua pelabuhan untuk berangkat ke Mekah iaitu Singapura dan Pulau Pinang

• Pelayaran dari Tanah Melayu ke Mekah mengambil masa antara 13 hingga 17 hari.

• Sebelum kapal sampai ke pelabuhan Jeddah, kapal akan singgah di Pulau Camaran yang terletak sekitar 500 batu dari pelabuhan Jeddah terlebih dahulu untuk dikuarantinkan. Semua jemaah mesti mandi dengan air garam dan mereka mesti mencuci pakaian mereka dengan wap pembasmi kuman.

• Kapal laut hanya akan berlabuh sekitar 5 batu dari pelabuhan kerana pelabuhan Jeddah banyak batu karang.

• Dari kapal laut, jemaah haji akan menaiki perahu Arab yang dinamakan sebagai Dhow bersama semua barangan mereka menuju ke pelantar pelabuhan Jeddah.

• Jemaah haji akan dipimpin oleh seseorang yang dinamakan sebagai Syeikh Haji yang mana bertindak sebagai mutawif dan pembimbing.

• Sampai di pelabuhan, barangan mereka akan diperiksa oleh kastam dan seterusnya mereka akan membawa barang mereka ke atas kereta keldai lalu di bawa ke rumah tumpangan yang telah disediakan.

• Kota Jeddah kotor, berdebu dan sempit serta banyak nyamuk dan lalat.

• Di situ ada telaga besar sebagai sumber air dan air di Jeddah tidak sebaik air di kampung-kampung Melayu.

• Jemaah haji tidak boleh tinggal di Jeddah lebih dari dua hari.

• Sebelum bertolak ke Mekah, jemah haji telah siap memakai ihram. Perjalanan dari Jeddah ke Mekah mengambil masa dua hari dengan menaiki unta. Seekor unta dinaiki oleh dua orang jemaah.

• Jemaah haji Tanah Melayu akan singgah bermalam di sebuah tempat yang bernama Bahra. Di sini terdapat orang-orang Arab Badwi yang menjual kayu api. Setiap jemaah akan memasak sendiri nasi dan lauk yang mereka bawa dari tanah air

• Masalah besar yang dihadapi oleh jemaah haji Tanah Melayu ialah bekalan air mereka sering dicuri oleh orang Arab ketika mereka bermalam. Ini menyebabkan mereka kehausan dalam perjalanan ke Mekah.

• Apabila sampai di Mekah, mereka akan menunaikan umrah terlebih dahulu yang dinamakan di kalangan orang Melayu sebagai ‘haji kecil’.

• Sumber air di Mekah jauh lebih bersih dari Jeddah kerana terdapat air yang dialirkan dari pergunungan Taif ke Mekah melalui terusan Zubaidah.

• Di sekeliling Kaabah, terdapat empat buah pondok iaitu tempat imam-imam bagi keempat-empat mazhab iaitu Hanafi, Maliki, Syafie dan Hanbali.

• Pada satu dan dua Ramadan, jemaah haji Tanah Melayu akan berangkat ke Madinah bagi menziarahi masjid dan makam Nabi SAW.

• Selepas menunaikan tawaf wida’, jemaah haji Tanah Melayu akan menaiki unta untuk menuju ke Madinah.
Perjalanan ke Madinah mengambil masa 13 malam.

• Jalan dari Mekah ke Madinah ada dua yang pertama dinamakan sebagai Jalan Sultan dan yang kedua dinamakan sebagai Jalan Ghir.

• Jika jemaah haji melalui Jalan Sultan, maka mereka akan singgah di 11 buah perhentian untuk berehat iaitu Wadi Fatimah, Asfan, Dof, Qadimah, Rabigh, Mastura, Bir Syaikh, Bir Hassan, Bir Khalas, Bir Abbas dan Bir Darwish.

• Jemaah haji hanya akan melakukan perjalanan pada waktu malam kerana mengelak cuaca yang panas. Perjalanan setiap hari bermula sekitar pukul 4 petang dan singgah berhenti pada pukul 4 pagi.

• Sepanjang dalam perjalanan, jemaah haji tidak dibenarkan mengambil air telaga kerana telaga-telaga adalah milik puak-puak Arab Badwi. Maka mereka terpaksa membeli air-air yang dijual oleh Arab Badwi yang mana air-air itu dibawa dengan bekas kulit kambing.

• Walau bagaimanapun, di Wadi Fatimah terdapat saluran air semulajadi. Maka di sinilah rombongan jemaah haji berpeluang untuk mandi dan membasuh baju dengan percuma.

• Disebabkan perjalanan dilakukan pada waktu malam, rombongan jemaah haji terdedah dengan bahaya rompakan dan peras ugut dari puak-puak Badwi. Ramai jemah haji yang dirompak dan diperas ugut. Ada yang ditahan selama beberapa hari yang menyebabkan mereka tiba di Madinah lebih dari 13 malam. Malah ada yang dibunuh.

• Jemaah haji penulis sendiri ditahan di Bir Abbas selama 9 hari.

• Semasa zaman pemerintahan Khalifah Uthmaniyah, perkara ini tidak berlaku kerana setiap rombongan jemaah haji akan diiringi oleh tentera-tentera Uthmaniyah.

# Ada banyak lagi catatan yang menarik yang dikongsikan oleh Haji Abdul Majid terutamanya tentang peristiwa haji. Setakat ini dulu perkongsian saya buat kali ini. Jika ada waktu, saya akan kongsikan lanjutan catatan kisah mengerjakan haji oleh Haji Abdul Majid ini. Betapa mujahadahnya nenek moyang kita dulu mengerjakan haji. Itu belum lagi diceritakan tentang kesusahan semasa dalam pelayaran sehingga menyebabkan ramai yang meninggal dunia.

Hasanuddin Yusof
Maktab Penyelidikan
Tamadun Alam Melayu dan Islam


Kusanagi – Pedang Legenda Jepun Yang Ghaib

Kusanagni-no-Tsurugi (bermaksud Pedang Pemotong Rumput) merupakan sebilah pedang legenda Jepun. Pedang yang secara umum dipanggil sebagai Kusanagi ini adalah salah satu daripada tiga darjah kebesaran Diraja Jepun.

Malahan, pedang ini dianggap mewakili nilai kegagahan. Sebagai kepilan, dua barangan lain adalah Yata-no-Kagami (sebentuk cermin yang dipercayai mewakili kebijaksanaan) dan Yasakani-no-Magatama (sebentuk batu permata yang dipercayai mewakili keluhuran).

Berikutan hubungannya yang rapat dengan institusi diraja Jepun, Kusanagi kadangkala disamakan dengan pedang Excalibur. Namun, tidak seperti pedang milik Raja Arthur itu, lokasi penyimpanan Kusanagni diketahui umum.

Pun begitu, pada hari ini, tidak seorang pun pernah benar-benar melihat pedang tersebut sekaligus membangkitkan persoalan tentang kesahihan kewujudan pedang Kusanagi.

YAMATA-NO-OROCHI, ULAR BERKEPALA LAPAN

Kusanagi pada asalnya dikenali sebagai Ame-no-Murakumo-no-Tsurugi (bermaksud Pedang Himpunan Awan Langit) dan asal-usulnya dikaitkan dengan legenda ular berkepala lapan. Ular ini dikenali sebagai Yamata-no-Orochi.

Ia menghantui sebuah keluarga kaya di wilayah Izumo. Tahun demi tahun, ular ini memakan sehingga tujuh daripada lapan anak perempuan keluarga tersebut. Justeru, ketua keluarga itu mengambil keputusan untuk meminta bantuan Susanoo, dewa laut dan ribut dalam kepercayaan Shinto. Dewa ini lantas menyerang Orochi, namun gagal menundukkannya dan terpaksa berundur.

Dalam versi yang lain pula, dihikayatkan bahawa dewa itu sendiri yang meminang wanita itu dan permintaannya dipersetujui oleh si bapa. Walau apapun keadaannya, rancangan Susanoo adalah memabukkan kelapan-lapan kepala Orochi dan pada saat itu barulah beliau keluar menyerangnya.

Susanoo kemudiannya dikurniakan ilham untuk membvnuh ular tersebut. Dalam satu versi legenda, Susanoo ditawarkan untuk mengahwini anak perempuan itu seandainya berjaya membvnuh raksasa tersebut.

Untuk tujuan itu, Susanoo menyiapkan lapan buah mangkuk besar yang berisi sake. Lalu, beliau letakkannya di tempat yang dijangka bakal dilalui oleh Orochi.

Orochi memasuki perangkap tersebut dan tatkala ia sedang mabuk dan tidur, Susanoo pantas memanfaatkan peluang. Beliau memenggal setiap kepala ular itu dan memotong ekornya.

Pada ekor raksasa itulah beliau menemukan sebilah pedang, iaitu Kusanagi. Susanoo tidak menyimpan lama pedang tersebut. Dalam legenda, Susanoo diceritakan pernah dihalau lantaran perseteruannya dengan Dewi Amaterasu. Untuk berbaik-baik semula dengan saudara perempuannya itu, Susanoo pun menghadiahkan Kusanagi kepadanya.

KISAH YAMATO TAKERU

Dipercayai bahawa Dewi Amaterasu kemudiannya menyerahkan Kusanagi kepada Yamato Takeru, putera Maharaja Keiko. Pada waktu itulah pedang tersebut meraih nama Kusanagi.

Menurut legenda, ketika Yamato Takeru sedang keluar berburu, seorang seterunya menyalakan api sekaligus membuatkan seluruh rumput kering di sekelilingnya terbakar.

Dengan menggunakan pedang pemberian Amaterasu, Yamato Takeru memotong rumput-rumput kering yang terbakar itu. Lalu, beliau mengubah haluan api ke arah seterunya. Daripada situlah pedang tersebut mendapatkan nama Kusanagi.

Terdapat sejumlah kisah yang menyelubungi Kusanagi setelah ia dimiliki oleh Yamato Takeru. Misalnya, dalam Hikayat Heike yang ditulis pada kurun ke-13, Kusanagi dilaporkan hilang setelah berlakunya sebuah pertempuran laut.

Namun, kesahihan hikayat ini dipersoalkan lantaran ia disifatkan sebagai himpunan kisah-kisah lisan yang ditulis 200 tahun setelah peristiwa sebenar berlaku. Replika demi replika Kusanagi dihasilkan, lalu dicuri dan hilang apabila takhta Jepun saling direbutkan dalam kalangan kerabat diraja mahupun seteru-seteru mereka.

KUSANAGI YANG TIDAK PERNAH DILIHAT KEWUJUDANNYA

Pada hari ini, Kusanagi dipercayai disimpan di dalam Kuil Atsusa, sebuah kuil suci Shinto yang terletak di Nagoya. Namun, keberadaannya di sana tidak dapat dipastikan secara mutlak memandangkan tidak seorang pun pernah melihat pedang itu.

Malahan, Maharaja Jepun sekarang pun diyakini tidak pernah melihat Kusanagi. Pedang ini pernah digunakan semasa upacara pemahkotaan Maharaja Jepun dan kali terakhir ianya berlangsung adalah pada tahun 1989. Maharaja Akihito sempat menerima regalia diraja itu, walaupun ketika itu ianya diselubungi dengan kain balutan.

Berkemungkinan terdapat sebab-musabab yang munasabah sehingga Kusanagi dihindarkan dari pandangan manusia. Misalnya pada zaman Edo, terdapat seorang sami yang dikatakan pernah melihat pedang itu dan mencatatkan pula perincian tentangnya meninggal dunia.

Kem4tiannya itu disifatkan sebagai sumpahan yang dikaitkan dengan pedang tersebut. Tambahan lagi, pada asalnya pedang ini dikatakan disimpan di Istana Diraja. Namun pada kurun ke-7M, pedang ini dipertanggungjawabkan ke atas kegeringan dan seterusnya kemangkatan maharaja. Semenjak itu, Kusanagi dihantar ke Kuil Atsusa untuk disimpan di sana.

TERJEMAHAN:

Wu Mingren. (26 Mei 2016). The Kusanagi: Unseen Legendary Japanese Sword. Ancient Origins. https://www.ancient-origins.net/artifacts-other-artifacts/kusanagi-unseen-legendary-japanese-sword-005964


Venice Telah Tenggelam

Banyak air pasang menghentam Venice beberapa minggu lepas, seterusnya mengakibatkan banjir. Penduduk pula mula panik dengan situasi hidup di sekitar pantai Laut Adriatik. Datuk bandar, Luigi Brugrano menyatakan situasi dramatik tersebut dibawa oleh perubahan iklim (climate change).

Walaupun bandar Venice dapat pulih seperti sediakala, saintis menyatakakan Venice telah menjadi petanda bagaimana bandar-bandar di tepi pantai akan menghadapi masalah kenaikan paras air laut akibat pencairan lapisan ais dan kepanasan global.

St. Mark’s Square, plaza yang popular di bandar tersebut terpaksa ditutup kerana limpahan air setinggi paras lutut. Banjir itu meningkat setinggi 6 kaki di sesetengah tempat. Itali mengisytiharkan kecemasan dan telah membelanjakan 20 juta euro untuk membaiki kerosakan yang diakibatkan oleh malapetaka itu.

Menurut Intergovermental Panel on Climat Change (IPCC), disebabkan oleh kenaikan paras air laut, banjir teruk yang biasanya berlaku pada Venice setiap 100 tahun dijangka akan berlaku lagi pada sekitar tahun 2050. Kejadian ini akan menjadi kelaziman pada tahun 2100 kelak, yang mana ia akan berlaku pada setiap 5 bulan! Hal ini berlaku hanya kerana kenaikan paras air laut. Malapetaka ini semakin membimbangkan di saban masa.

Banjir yang berlaku baru-baru ini adalah disebabkan oleh ribut yang berlaku di barat daya Itali dan angin kencang bertiup dari tenggara ke barat laut, seterusnya mengakibatkan laut menghentam Venice. Seluruh bandar yang tersibuk di kota tersebut dilimpahi air. Selama beratus tahun Venice mempunyai banyak sungai yang melindungi danau dan pulau-pulaunya yang bersambung. Tetapi hal itu tidak dapat membantu apabila paras air laut mula meningkat beberapa milimeter setahun.

RUJUKAN:


Samarra: Kota Agung Umat Islam Era Abbasiyah

Semasa era kerajaan Bani Abbasiyah, ibu kota utamanya pada ketika itu ialah Baghdad, Iraq. Tetapi bermula dari era Khalifah al-Mu’tasim dan lima lagi khalifah, sebuah bandar baru dibina dengan harapan ia berperanan sebagai kota pemerintahan rasmi kerajaan itu menggantikan Baghdad. Bandar tersebut ialah Samarra.

Sejarah Samarra

Samarra atau nama formalnya Surra Man Ra’a bermaksud “dia yang melihatnya merasa gembira”. Nama ini dikatakan sudah wujud pada duit syiling dan digunakan oleh beberapa penulis zaman berkenaan. Bagaimanapun, ramai percaya nama kota ini merupakan variasi nama yang berasal dari era pra-Islam. (Northedge, 2008)

Kota ini diasaskan pada tahun 836 oleh al-Mu’tasim sebagai cara menempatkan ten.te.ra-ten.te.ra asing yang dipercayainya termasuk Turki jauh daripada petempatan awam. Sebelum ini, kebanyakan mereka ditempatkan di Baghdad tetapi ia mengundang ketidakpuasan hati orang ramai terhadap sikap mereka. (Yarshater, 2007) Malah, banyak insiden ini direkodkan oleh sejarawan-sejarawan ketika itu termasuk al-Ya’qubi menerusi kitabnya Tarikh al-Ya’qubi:

“Setiap kali orang Turki tak bertamadun ini menunggang kuda, mereka akan melanggar orang kiri dan kanan, agar kuda boleh memijak sehingga membu.n.uh sesetengah daripada mereka dan mencederakan sesetengah daripada mereka. Da.ra.h orang tidak berdosa ditumpahkan tanpa sebarang sebab; tiada sebarang tindakan ke atas pelaku-pelakunya. Ini amat mengundang kegusaran kepada al-Mu’tasim dan mendorongnya meninggalkan Baghdad.” (Farhatullah, 2018)

Perubahan ibu kota pentadbiran bukan sesuatu yang baru dalam sejarah kerajaan Bani Abbasiyah. Sebelum ini, Harun al-Rashid juga pernah memindahkan ibu kota pentadbiran dari Baghdad ke Raqqa dan ia kekal sebagai ibu kota Abbasiyah selama 13 tahun. Selepas kemangkatan baginda, pusat pemerintahan kembali dipindahkan ke Baghdad semasa era pemerintahan al-Ma’mun.

Dalam kalangan sejarawan kontemporari, ramai merasakan pilihan al-Mu’tasim sebagai kota pentadbiran baru ini sebagai salah. Ini kerana kota ini sentiasa berdepan masalah air yang serius walaupun berada berhampiran dengan Terusan Qatul al-Khisrawi yang dibina antara 531 hingga 578 Masihi. Selain itu, Samarra juga terlalu bergantung kepada bekalan yang dibawa dari luar dan tidak mempunyai komoditi untuk menyokong populasinya. (Kennedy, 2004)

Ramai sejarawan percaya ia dipilih memandangkan ia merupakan kawasan memburu kegemaran baginda. Ia bukan saja terkenal pada era Abbasiyah malah sudah diketahui oleh ahli-ahli kerabat diraja Empayar Parsi sebelum kedatangan Islam lagi. Walaupun khalifah bertanggungjawab mengagihkan tanah kepada pegawai-pegawai dan jeneral-jeneral kepercayaannya, mereka diberi kebebasan mendirikan istana atau rumah kediaman mewah dengan geran pembangunan kerajaan.

Sebaliknya, tugas mendirikan istana khalifah, masjid dan jalan-jalan utama kota digalas oleh khalifah bermula dengan al-Mu’tasim. Dengan mendirikan kota di kawasan yang tidak didiami penduduk, ini memberikan baginda kebebasan dari segi tanah dan kepentingan komersial tanpa memakan kos. Penjualan tanah Samarra yang dibuat kerajaan turut memberi keuntungan besar kepada Baitulmal. (Kennedy, 2004)

Bagi menjayakan projek tersebut pada 836, al-Mu’tasim memperuntukkan sejumlah besar wang bukan saja untuk bahan binaan tetapi untuk mengupah ramai artisan. Ramai artisan ini dibawa dari segenap pelosok empayar untuk membantu menyiapkan kota berkenaan. Selain berek-berek untuk kegunaan pihak ten.te.ra, mereka turut membina pasar-pasar, masjid-masjid, hammam-hammam dan istana-istana untuk kegunaan khalifah dan pembesar kepercayaan baginda. (Kennedy, 2004)

Selepas kemangkatan al-Mu’tasim pada 842, penggantinya al-Wathiq memilih untuk terus bersemayam di Samarra. Dan sebagai tanda komitmennya terhadap kota baru itu, baginda turut mendirikan sebuah istana bernama Haruni yang terletak di tebing Sungai Tigris. Nama Haruni diambil sempena nama sebenar al-Wathiq iaitu Harun. (Kennedy, 2004)

Apabila al-Mutawakkil menaiki takhta pada tahun 857, Samarra menikmati pelbagai projek besar yang digerakkan oleh baginda. Salah satu projek yang berjaya direalisasikan ialah Masjid Agung Samarra yang disiapkan pada tahun 851 dan memegang rekod sebagai masjid terbesar di dunia selama 400 tahun.

Khalifah al-Mutawakkil turut bertanggungjawab menggerakkan satu lagi pembinaan mega iaitu bandar al-Mutawakkiliya yang terletak di utara Samarra pada 858. Pembangunan kawasan ini turut merangkumi pembinaan sebuah istana baru bernama al-Ja’fari. Bagaimanapun, semua aktiviti pembangunan al-Mutawakkiliya dihentikan susulan pembu.nu.han baginda pada tahun 861. (Northedge, 2008)

Sejak itu, Samarra menjadi saksi kepada peristiwa perebutan kuasa yang melemahkan kedudukan khalifah yang dikenali sebagai Kekacauan di Samarra. Peristiwa yang berlangsung selama 10 tahun itu menyaksikan beberapa khalifah digulingkan termasuk putera al-Mutawakkil sendiri, al-Musta’in. Tempoh ini hanya berakhir selepas al-Mu’tamid dipilih sebagai khalifah baru pada tahun 870.

Semasa era bagindalah, projek pembangunan berskala besar diteruskan di Samarra. Bagaimanapun, menjelang tahun-tahun terakhir pemerintahan baginda, al-Mu’tamid jarang menghabiskan masa di kota berkenaan. Selepas baginda mangkat pada 892, penggantinya al-Mu’tadid memilih untuk bersemayam di kota Baghdad sekaligus mengakhiri eksperimen Samarra untuk selama-lamanya. (Northedge, 2008)

Walaupun wujud cadangan untuk kembali ke kota ini semasa era al-Muktafi. Sekiranya baginda kembali ke Samarra, maka Istana al-Jawsaq bakal menjadi tempat baginda bersemayam di sana. Bagaimanapun, cadangan tersebut ditolak oleh pegawai-pegawai kerajaan atas alasan ia bakal memberi tekanan kewangan kepada kantung kerajaan. (Yarshater, 2007) Sejak itu, kota tersebut diabaikan dan menjelang tahun 940, ia tidak lagi dihuni penduduk.  (Kennedy, 2004)

Mercu tanda Samarra

Dibina di kawasan seluas 17 hektar persegi, ia dibina mengikut bentuk segi empat tepat. Ia mempunyai tembok luar setinggi 10 meter dan tebal 2.65 meter serta disokong oleh 44 menara separuh bulatan. Ia mempunyai 17 laluan dengan setiap dinding dipasang panel kaca berwarna biru gelap.

Di bahagian utara masjid terletaknya ruang menara yang dikenali sebagai Menara Malwiya. Menara yang mempunyai ketinggian 52 meter dan lebar 33 meter mempunyai lingkaran pusar sehingga ke puncaknya. Menara ini selalu digunakan oleh al-Mutawakkil untuk meninjau pemandangan indah kota Samarra. Masjid ini memegang rekod sebagai masjid terbesar di dunia selama 400 tahun sebelum dimu.sn.ahkan oleh angkatan pe.ra.ng Mongol.

Pada tahun 2005, sebahagian menara ini mus.na.h dise.ra.ng pemberontak Iraq selepas mendapati ten.te.ra Amerika Syarikat menggunakannya sebagai sarang pene.mb.ak curi. Bagaimanapun, sumber Britain mendedahkan se.ra.ngan ini sengaja dibuat bagi melaga-lagakan orang Sunni dan Syiah yang menghuni kawasan berkenaan. (Farhatullah, 2018)

Satu-satunya istana rasmi khalifah Bani Abbasiyyah di Samarra dan turut berperanan sebagai pusat upacara istiadat kerajaan diadakan. Ia merupakan kediaman rasmi al-Mu’tasim, al-Muntasir, al-Musta’in, al-Mu’tazz, al-Muhtadi dan al-Mu’tamid semasa mereka bersemayam di kota berkenaan. Ia dikatakan didirikan pada 836 dan kali terakhir disebut dalam rekod ialah pada 884.

Ia terdiri daripada dua bangunan utama iaitu Dar al-Amma yang berkeluasan 36,000 meter persegi. Di sinilah semua urusan pentadbiran harian dan Baitulmal dijalankan. Sementara Bab al-Amma pula berperanan sebagai tempat hukuman ma.ti dijalankan ke atas penje.na.yah dan ma.ya.t mereka dipaparkan kepada khalayak sebagai pengajaran. (Northedge, 2008)

Bangunan kecil yang terletak di utara kompleks istana ialah Jawsaq al-Khaqani yang turut berperanan sebagai kediaman peribadi khalifah. Semasa tempoh Kekacauan Samarra meletus, ia turut beperanan sebagai pen.ja.ra untuk golongan ternama. Antara yang pernah menghuni Jawsaq al-Khaqani sebagai banduan ialah beberapa khalifah Abbasiyyah seperti al-Muhtadi dan al-Mu’tamid. (Yarshater, 2007)

al-Hayr di sini merujuk kepada rizab memburu khas yang didirikan oleh al-Mu’tasim sebagai cara memuaskan hobinya memburu binatang eksotik. Menurut al-Ya’qubi dalam kitabnya Tarikh al-Ya’qubi, antara binatang yang ditempatkan di situ ialah gazel, burung unta, rusa dan arnab dengan kawasan rizab dibuat seolah-olah menyerupai kawasan steppe yang luas dan indah.

Penggunaan kawasan rizab sebegini untuk tujuan memburu bukan perkara baru di rantau berkenaan. Bagaimanapun, aktiviti memburu tidak terhad kepada rizab haiwan al-Hayr. Di Istana Dar al-Khalifa, terdapat singa-singa yang dijaga di situ sebelum diarah bu.nu.h oleh al-Muhtadi pada 869. Singa-singa berkemungkinan dilatih sebagai penjaga dan terlibat dalam persembahan pertarungan haiwan, amalan yang lahir dari era kerajaan Babylon dan Assyria. (Farhatullah, 2018)

Merupakan kediaman rasmi pewaris takhta pilihan al-Mutawakkil, al-Mu’tazz. Dibina semasa era pemerintahan baginda, istana ini menghadap Sungai Tigris dan dikelilingi oleh dua tembok dengan keluasan berbeza. Tembok dalam berkeluasan 266,800 meter persegi dengan tembok luar pula berkeluasan lebih 1.3 juta meter persegi. (Farhatullah, 2018)

Istana yang dibina oleh al-Wathiq bersebelahan tebing Sungai Tigris. Merupakan kediaman rasmi baginda dan al-Mutawakkil sebelum mendirikan Istana al-Ja’fari pada 859. (Northedge, 2008)

al-Mutawakkiliya merupakan projek berskala besar digerakkan oleh al-Mutawakkil dengan tujuan menggantikan Samarra sebagai kediaman rasmi khalifah Bani Abbasiyyah. Ia terdiri daripada kawasan tidak bertembok dengan pusat kota terletak di kawasan jalan utara-selatan.

Di bahagian barat lokasi menempatkan Masjid Abu Dulaf dengan menara lingkaran pusarnya hampir serupa dengan Menara Malwiya (Masjid Agung Samarra). Jalan ini menuju terus ke kediaman rasmi al-Mutawakkil, Istana al-Ja’fari yang terletak di utara kota baru ini dan terpisah daripada semua bahagian kota. Sebuah terusan turut digali di lokasi berkenaan untuk tujuan pengairan tetapi gagal dan tidak pernah berfungsi seperti dinyatakan.

Ia mula digunakan oleh al-Mutawakkil pada 860 tetapi baginda hanya bersemayam di situ sebentar saja. Setahun selepas itu, al-Mutawakkil mangkat selepas dibu.nu.h dalam satu plot yang dirancang jeneral dan pembesar istana yang tidak berpuas hati dengan baginda. Putera baginda, al-Muntasir memilih untuk pulang ke Samarra dan bersemayam di Jawsaq. (Northedge, 2008)

Istana yang menjadi tempat khalifah berehat sekiranya mereka keluar memburu di al-Hayr. Ia berkemungkinan dibina semasa era al-Mutawakkil dengan kewujudannya sudah ada menjelang 855 atau 856 Masihi. Khalifah yang ingin keluar memburu tidak perlu pergi jauh ke al-Hayr kerana terdapat satu bahagian istana yang dipanjangkan ke bahagian utara rizab berkenaan. (Northedge, 2008)

Kawasan petempatan ten.te.ra Turki yang kemudiannya berperanan sebagai kawasan sub-bandar Samarra. Kawasan ini dianugerahkan oleh al-Mu’tasim kepada jeneral mereka, Ashinas dengan arahan tegas: tiada orang bukan Turki tinggal di situ dan orang Turki tidak dibenarkan bercampur dengan penduduk Arab.

Walaupun Samarra tidak lagi dihuni penduduk, kawasan ini terus maju berdasarkan rujukan al-Muqaddasi. Ia terus dihuni sehingga abad ke-13 di mana ia kemudiannya mu.sn.ah dilanggar gerombolan angkatan pe.ra.ng Mongol. (Northedge, 2008)

Satu lagi kawasan petempatan ten.te.ra asing Abbasiyah yang dianugerahkan al-Mu’tasim kepada al-Afshin. Selain membina istana untuk dirinya, beliau turut membina pasar, masjid dan hammam (rumah mandi awam) atas arahan baginda. Selepas al-Afshin dipen.ja.rakan oleh al-Wathiq, ia kemudiannya dianugerahkan kepada Wasif al-Turki.

Semasa era al-Mutawakkil, ia kemudiannya menjadi kawasan kediaman rasmi putera ketiga baginda, al-Mu’ayyad. Selepas Samarra ditinggalkan semasa era al-Mu’tadid, al-Matira terus dihuni sehinggalah menjadi mangsa gerombolan Mongol pada abad ke-13. (Northedge, 2008)

RUJUKAN:

Northedge, Alastair (2008). The Historical Topography of Samarra: Samarra Studies I. The British School of Archeology in Iraq. Halaman 97 dan 98, 105, 133-144, 183, 189-191, 195, 204-207, 211, 220-223, 225-227, 239, 242.

Yarshater, Ehsan. (2007). The History of al-Ṭabarī (40 jilid). State University of New York Press. Halaman 24-28, 120-121, 149-152,

Kennedy, Hugh (2004). The Prophet and the Age of the Caliphates: The Islamic Near East from the 6th to the 11th Century (Edisi Kedua). Longman. Halaman 163-164.

Farhatullah, Rai. (2018). Abbasid Samarra (Mosques and Palaces). University of the Punjab.


Sejarah Pembinaan Hagia Sophia

Baru-baru ini, awal bulan Julai 2020. Monumen bersejarah Turki iaitu Hagia Sophia telah ditukar status sebagai masjid setelah monumen tersebut menjadi muzium sejak pemerintahan Presiden Atartuk, Umat Islam Turki teramat gembira akan berita yang disampaikan oleh Presiden Edrogan sehingga menganggap ia adalah satu lagi kemerdekaan rakyat muslim untuk memekarkan lagi budaya Islam Turki.

Apakah yang penting sangat Hagia Sophia ini kepada para muslim Turki ini? Mari kita mendalami tentang sejarah pembinaan monumen bersejarah ini.

HAGIA DI ZAMAN EMPAYAR BYZANTINE

Pembinaan Hagia Sophia bermula dari zaman Empayar Byzantine, saat Empayar Rom Purba mengalami keruntuhan. Hagia Sophia yang kita lihat sekarang ini adalah tidak sama dengan Hagia Sophia yang dibina oleh empayar Byzantine dahulu.

Hagia Sophia pertama dibina pada zaman pemerintahan maharaja Constantius II. Ia dinamakan sebagai Magna Ecclesia yang bermaksud Great Church. Pembinaan gereja ini bermula pada tahun 346, menerapkan seni bina Rom Purba iaitu menggunakan konsep pembinaan bangunan basilica. Setelah siap dibina, Great Church dirasmikan oleh bishop bernama Eudoxius of Antioch pada 15 Februari 360.

Great Church dibina berdekatan dengan istana dan gereja ini teramat luas berbanding gereja-gereja lain di seluruh empayar. Ciri inilah sebab mengapa Hagia Sophia pertama digelar sebagai Great Church, kemudian menjadi monumen yang gah dalam dunia seni bina.

Setelah sekian lama Great Church menjadi ibu gereja Byzantine, archbishop Great Church bernama John Chrysostom bergaduh besar dengan isteri maharaja Arcadius bernama Aelia Eudoxia. Maharaja tersebut murka kemudian menghalau Chrysostom dari empayar pafa 20 Jun 404. Akibat pembuangan archbishop itu, pemberontakan dari pihak Great Church berlaku sebagai bantahan pembuangan tersebut.

Bagi menghentikan pemberontakan Great Church, gereja tersebut dibakar atas arahan maharaja sebagai peringatan agar tiada siapa mampu menentangnya. Sehingga kini tiada satu saki-baki tinggalan Great Church ini.

Masuk pemerintahan maharaja Theodosius II, baginda mengarahkan arkitek bernama Rufinus untuk membina Hagia Sophia kedua menggunakan pelan yang sama dengan Great Church namun beratapkan bumbung kayu. Gereja itu kemudian dirasmikan pada 10 Oktober 415. Namun begitu, Hagia Sophia kedua dibakar lagi saat Pemberontakan Nika berlaku pada 13 -14 Januari 532.

Akibat pemberontakan rakyat melawan maharaja, Hagia Sophia kedua hanya tinggal saki-bakinya yang masih terpelihara oleh kerajaan Turki kini. Antara tinggalan Hagia Sophia kedua adalah beberapa bongkah batu marmar yang mempunyai ukiran keagamaan. Salah satunya adalah bongkah batu marmar berukiran 12 ekor kambing biri-biri. Menurut budaya Kristian Byzantine, 12 ekor kambing itu melambangkan 12 orang nabi/pengutus.

Beberapa minggu kemudian iaitu 15 Februari 532, maharaja Byzantine ketika itu bernama Justinian I bercadang membina Hagia Sophia ketiga namun gereja yang bakal dibina ini baginda mahukan struktur pembinaan yang berbeza, amat besar, unik, dan lebih gah dari Hagia Sophia terdahulu.

Justinian I memilih seorang ahli geometri bernama Isidore of Miletus sebagai jurutera dan seorang lagi ahli matematik bernama Anthemius of Tralles sebagai arkitek Hagi Sophia. Bermula projek pembinaan, batu marmar dieksploitasi dengan banyak dari seluruh empayar dan seramai lebih 10,000 orang buruh dikerah. Ini menjadikan projek tersebut sebagai projek pembinaan terbesar dalam sejarah empayar Byzantine.

Selepas 5 tahun dan 10 bulan pembinaan, akhirnya Hagia Sophia ketiga siap dan dirasmikan oleh Justinian I dan wali gereja bernama Means pada 27 Disember 537. Hagia Sophina ini mempunyai kepelbagaian fungsi selain menjadi tempat ibadah dan tempat perlindungan bagi mangsa jenayah, antaranya adalah tempat duduk paderi Kristian Ortodoks tertinggi yang digelar sebagai Orthodox Patriarch of Constantinople. Gereja ini juga menjadikan tempat para kerabat diraja mengadakan majlis seperti majlis keputeraan.

Hagia Sophia sememangnya gah, sepadan dengan kedudukan Empayar Byzantine sebagai ‘Rom Kedua’ yang berperanan sebagai pusat penyebaran ajaran Kristian di seluruh Eropah. Namun, Hagia tidak dapat elak berhadapan dengan musuh tradisinya, iaitu gempa bumi. Sejak pemerintahan Justinian I hingga zaman keruntuhan, gempa bumi sentiasa menggegarkan Konstantinopel sehingga kubah Hagia diperbaiki kerosakannya demi memastikan Hagia terus berdiri kukuh.

Ada sesetengah maharaja Byzantine mengubahsuai Hagia di samping memperbaikinya. Seperti maharaja Basil II, setelah gempa bumi berlaku pada 25 Oktober 989, kubah bahagian barat Hagia telah runtuh. Maka, baginda mengarahkan arkitek katedral (gereja besar) bernama Trdat untuk membina kubah baru. Pembinaan ini memerlukan 6 tahun untuk disiapkan. Sambil kubah itu dibina, pengubahsuaian dilakukan seperti penambahan lukisan Jesus/Nabi Isa A.S di bahagian dalam kubah utama.

Tahun 1202, P3rang Salib Keempat berlaku dan Konstantinopel dit4kluk oleh para Tentera Salib. Ketika penubuhan kerajaan Tentera Salib di Semenanjung Yunani bernama Empayar Latin, kerajaan itu menguasai Konstantinopel dan menjadikan Hagia Sophia sebagai katedral Katolik Rom.

Dikatakan makam ketua penjarahan Konstantinopel bernama Enrico Dandolo terletak dalam Hagia namun makam itu telah musnah saat Byzantine mengalami zaman keruntuhan. Masuk tahun 1261, Byzantine berjaya merampas kembali Konstantinopel dari Tentera Salib. Ketika maharaja mengunjungi Hagia semula, keadaan gereja itu teramat teruk hingga hampir roboh. Usaha memulihara Hagia kembali aktif lagi bermula pemerintahan maharaja Andronicus pada 1317.

HAGIA PADA ZAMAN TURKI UTHMANIYAH

29 Mei 1453, Tarikh bersejarah bagi kedua-dua empayar di Eropah Timur. Bagi Byzantine, ini adalah tarikh keruntuhan empayar yang telah sekian lama menjadi ‘Rom Kedua’ dalam dunia Kristian. Bagi Turki Uthmaniyah yang baru menjadi kerajaan Islam keempat di Timur Tengah, tarikh ini adalah tarikh kemenangan mereka membebaskan Konstantinopel sekaligus menjadikan Asia Kecil (Turki) sebagai tanah stategik dalam pengembangan dunia Islam.

Saat kubu Konstantinopel runtuh, Sultan Mehmed II atau Muhammad Al-Fateh mengarahkan bala tentera Turki untuk menjarah segala harta dalam Konstantinopel selama 3 hari. Kemudian, sultan bersama bala tenteranya memasuki kota itu dan meraikan kejayaan mereka.

Al-Fateh tidak menggalakkan bala tenteranya menyerang penduduk Konstantinopel, seperti apa yang sultan kerajaan Islam terdahulu amalkan semasa kempen perluasan kerajaan. Sebaliknya, Al-Fateh mengarahkan penduduk pulang ke rumah masing-masing dengan selamat, tidak perlu risaukan keselamatan mereka yang berada dalam bahaya.

Al-Fateh kemudian memasuki Hagia Sophia. Ramai penduduk yang lemah seperti para wanita dan kanak-kanak serta para paderi berlindung dalam Hagia tersebut. Al-Fateh mengarahkan penduduk yang berlindung keluar dan duduk di rumah masing-masing, kemudian mengisytiharkan Hagia Sophia sebagai masjid. Ulama yang muncul bersama Al-Fateh terus melaungkan azan, sebagai tanda penukaran status Hagia dari gereja kepada masjid.

Ini merupakan sumber asal tentang bagaimana Al-Fateh menjadikan Hagia Sophia sebagai masjid. Kajian terbaru menunjukkan Al-Fateh membeli Hagia Sophia dari para paderi Hagia menggunakan duit baginda sendiri. Jual beli gereja itu dimenterai dalam dokumen perjanjian mereka. Selepas pemberian barulah Al-Fateh bebas menjadikan Hagia Sophia sebagai masjid. Namanya juga ditukar kepada Aya Sofia manakala Konstantinopel bertukar nama kepada Istanbul.

Namun kajian terbaru ini masih menimbulkan keraguan bagi segelintir ahli akademik kerana usia Al-Fateh yang begitu muda membeli Hagia Sophia tanpa bantuan kewangan dari siapa-siapa. Namun pembelian Hagia ini ada logiknya kerana Al-Fateh sendiri dari keturunan diraja yang layak memiliki harta ayahandanya. Kerana sumber ini masih baru dan tidak muktamad, perdebatan bagaimana Al-Fateh memiliki Hagia Sophia masih berlangsung.

Solat Jumaat Hagia Sophia pertama diadakan pada 1 Jun 1453, sekaligus menjadikannya sebagai masjid diraja Istanbul. Al-Fateh juga melakukan pengubahsuaian dalaman Hagia dengan penambahan mimbar, mihrab, dan menara azan. Lukisan bersimbolkan Kristian Byzantine ditutup bagi menghilangkan unsur Kristian dalam masjid diraja ini.

Masuk pemerintahan Sultan Selim II, keutuhan Hagia Sophia makin lemah dan baginda mengarahkan arkitek Turki bernama Mimar Sinan untuk menguatkan Hagia dengan menambahkan rangka bangunan. Sinan juga membina dua buah menara azan di bahagian barat Hagia. Pembinaan Türbe iaitu makam diraja dibina. Sepanjang pemerintahan Turki Uthmaniyah di Istanbul, penambahan demi penambahan berlaku dalam Hagia demi memuaskan cita rasa sultan yang mencantikkan Hagia Sophia dan pelbagaikan lagi fungsinya.

Masuk pemerintahan Sultan Abdülmecid, projek pemulihan Hagia Sophia bermula dari 1847 hingga 1849, dengan kerahan buruh seramai 800 orang yang diketuai oleh arkitek adik-beradik berbangsa Swiss-Itali bernama Gaspare dan Giuseppe Fossati. Kubah dan tiang kolum diperkuatkan dan penambahan terbaru dilakukan seperti menggantungkan piring bulat gergasi yang ditulis nama Allah, Nabi Muhammad S.A.W dan 4 orang khalifah iaitu Abu Bakar, Umar, Uthman, dan Ali, serta nama cucu Ali iaitu Hassan dan Hussin. Tambahan lagi, rumah muwaqqit (ahli astronomi yang menetapkan waktu solat) dan madrasah dibina. Hagia Sophia dibuka semula pada 13 Julai 1849.

HAGIA PADA ZAMAN REPUBLIK TURKI

Tahun 1935, Presiden Turki pertama yang mengasaskan Republic of Turkey iaitu Mustafa Kemal Ataturk menjadikan Hagia Sophia sebagai muzium. Tindakan Ataturk ini dilakukan bagi menjayakan proses sekularisme Turki tanpa sebarang pengaruh Islam.

Karpet dan dekorasi lantai marmar dialihkan dan tampalan yang menutup lukisan berunsur Kristian Byzantine dibuka. Namun, ekadaan Hagia merisaukan. Atap kuprum Hagia meretak, menyebabkan air menitis ke lantai mozek. Peningkatan air bawah tanag juga menjadi sebab keadaan lembap pada lantai tersebut, mewujudkan ketidakseimbangan bangunan tersebut. Maka, badan tidak berkerajaan seperti World Monuments Fund berusaha memastikan Hagia kekal terpelihara.

Sepanjang Hagia menjadi sebuah muzium, ia menjadi lokasi kedua wajid dilawat dalam Turki dengan menarik pelawat dalam dan luar negara seramai 3.3 juta orang setahun. Sebarang sembahan atau solat adalah haram dilakukan dalam Hagia. Masuk tahun 2006, kerajaan Turki mengadakan sebuah bilik kecil khas dalam muzium untuk para staf muslim dan Kristian melakukan ibadah. Panggilan masuk waktu ibadah pula telah dibenarkan 2 kali sehari sejak tahun 2013.

Banyak usaha ahli potilik Turki untuk mengubah kedudukan Hagia Sophia mnejadi masjid kembali seperti timbalan perdana menteri Bülent Arınç yang mengusulkan penukaran status Hagia pada November 2013. Pada November 2016, organisasi bukan kerajaan bernama Association for the Protection of Historic Monuments and the Environment mengemukakan tuntutan mengubah status Hgia sebagai masjid, tapi jawapan kerajaan tetap kekalkan Hagia sebaga muzium.

Masuk tahun 2018, barulah ada harapan rakyat untuk menjadikan Hagia sebagai masjid semula apabila Presiden Turki terbaru bernama Recep Tayyip Erdogan bersuara perkara yang sama, semata-mata mendapat sambutan rakyat Turki. Tambahan pula Erdogan ingin mengasaskan masyarakat Turki yang kembali berpaksi kepada Islam sepenuhnya, tidak melalui kepolitikan, malah melalui pengembalian rakyat kepada asal-usul mereka. Jadi, usaha kembalikan Hagia sebagai sebuah masjid semula adalah senjata halus Erdogan.

Usaha demi usaha, pada 10 Julai 2020, barulah Turkey State Council yang memerintah Turki membenarkan Hagia Sophia berfungsi semula sebagai masjid, walaupun peranannya sebagai muzium masih tidak hilang.

RUJUKAN:

Goriansky, Lev Vladimir (1933). Haghia Sophia: analysis of the architecture, art and spirit behind the shrine in Constantinople dedicated to Hagia Sophia. American School of Philosophy.

Mainstone, Rowland J. (1997). Hagia Sophia: Architecture, Structure, and Liturgy of Justinian’s Great Church (reprint edition). W.W. Norton & Co

Mark, R.; Çakmaktitle, AS. (1992). Hagia Sophia from the Age of Justinian to the Present. Princeton Architectural.

Runciman, Steven (1965). The Fall of Constantinople, 1453. Cambridge: Cambridge University Press. p. 145

Hantaran tentang sumber Al-Fateh membeli Hagia Sophia:
https://www.facebook.com/a.benzeghiba/posts/3637981269552285


Battle Of Potolva: Sweden Kalah Di Tangan Rusia

Ramai perli Jerman tersingkir daripada World Cup dengan membuat metafora kekalahan Jerman dalam kempen Operation Barbarossa (1941-1943). Kononnya Die Mannschaft (pasukan bola sepak Jerman) juga mengulangi nasib Wehrmacht (tentera Hitler) iaitu takdir tak boleh mencapai kemenangan di bumi Rusia.

Tapi mungkin tak ramai yang tahu bahawa juara Group F, Sweden (satu group dengan Jerman) sebenarnya pemula tradisi “tiada kemenangan di bumi Rusia”. Dalam sejarah, hanya Poland saja yang pernah menakluk Moscow, ibu kota Rusia dari 1610 hinga 1612. Tapi Poland pun bungkus dalam World Cup kali ini.

Selepas Poland, ada 3 kuasa besar yang pernah cuba menakluk Moscow, tapi ketiga-tiga gagal. Mereka ialah Sweden (1708-1709), Perancis (1812) dan Jerman (1941-1943). Sebelum tewas dengan Rusia dalam Battle of Poltava tahun 1709, Sweden ni kira antara empayar terkuat di Eropah. Tapi Rusia punya pasal, Sweden tewas dalam perangnya dengan Rusia yang dikenali sebagai “Great Northern War” (1700-1721). Semenjak itu Sweden terus jadi lemah sampai hari ini orang hanya tau Sweden tu negara yang “peaceful” dan mencintakan keamanan, sedikit pun tak terbayang ia pernah menjadi kuasa besar.

Ketiga-tiga kuasa besar ini ditewaskan oleh Rusia melalui taktik yang sama: bumi hangus (scorched earth). Apabila Rusia kalah dalam pertempuran, mereka akan membakar dan memusnah semua tanaman dan ternakan di kawasan yang bakal ditawan oleh musuh sebelum mereka berundur.

Bila Rusia buat macam tu, musuh terpaksa mara ke Moscow dalam keadaan lapar. Jarak yang jauh antara titik tolak asal musuh dan Moscow menyebabkan musuh putus bekalan makanan. Dan bila musuh sampai ke Moscow je, dah masuk musim sejuk. Ramai tentera musuh mati kelaparan dan kesejukan. Dan waktu inilah Rusia akan melancarkan “counterattack” dan mencapai kemenangan.

Itu sebab den menekankan “geography is destiny” dalam buku Dunia Tanpa Tembok. Rusia mempunyai kelebihan dari segi geografi (“strategic depth”) yang membolehkannya menewaskan kesemua tokoh-tokoh yang digelar “military genius”: Charles XII dari Sweden, Napoleon Bonaparte dari Perancis dan Adolf Hilter dari Jerman.

Kekalahan Sweden merupakan titik hitam dalam sejarahnya, tapi ia merupakan titik permulaan sejarah Rusia sebagai kuasa dunia, dan mengangkat Peter the Great sebagai wira bangsa Rusia.

Sekiranya Rusia ada rezeki menewaskan Sepanyol dan mengalahkan pemenang antara Croatia/Denmark, dan Sweden pula mengalahkan Switzerland dan seterusnya pemenang match antara juara Group H dan naib juara Group G, maka Rusia dan Sweden akan bertemu di Pusingan Separuh Akhir. Tarikh match Separuh Akhir pula dekat dengan tarikh peristiwa Battle of Poltava (8 Julai 1709) iaitu 11 Julai.

Sambil menunggu kedatangan “Battle of Poltava” yang baru, boleh cuba tonton sedutan filem The Sovereign’s Servant yang menampilkan babak pertempuran Rusia-Sweden tersebut yang telah mengubah lanskap geopolitik Eropah buat selama-lamanya.

Korang tengok bola, den pula sibuk decode simbolisme politik antarabangsa disebalik sukan.


Grand Design Penjajahan British Ke Atas Negara Umat Islam

Bila aku baca sejarah penjajahan British di negeri-negeri umat Islam, aku dapat trace satu pattern muslihat yang hampir sama mereka gunakan untuk membelit setiap kerajaan umat Islam. Grand Design mereka adalah Pecah dan Perintah dengan cara adu domba, perang saudara serta perjanjian-perjanjian licik yang menjeratkan.

Kadang tu penstrukturan semula demografi turut dilaksanakan dengan melibatkan kaum-kaum pendatang bahkan sampai wujud “Two Nation State Theory”. Kaum majoriti dilemahkan, kaum minoriti menjadi dominan.

Aku lihat macam mana mereka mencipta masalah dan mereka juga yang “tolong” selesaikan masalah itu secara “separa siap”. Lalu “masalah separa siap” itu ditinggalkan kepada pemerintah tempatan pasca kemerdekaan.

Taktik “Grand Design” ini dilakukan British di Hijaz dan Palestin. Dan taktik ini juga yang menyebabkan jatuhnya Khalifah Turki Uthmaniyyah, Kesultanan Mughal dan Kesultanan Mesir. Taktik sama juga berlaku di Alam Melayu.

Para Sultan diperdaya, dipaksa bersekongkol dengan penjajah, dijadikan benteng British bagi menghadapi penentangan rakyat sendiri. Para Sultan terbelit dengan perjanjian-perjanjian bak, “Ditelan mati ibu, diluah mati bapa”.

Rakyat mula bangkit di zaman “Tajdid wa Islah” beralasankan reformasi dan modenisasi. Mereka menentang British. Mereka juga menentang para Sultan yang dituduh bersubahat dengan British. Ke semua negeri umat Islam berusaha menjatuhkan Raja masing-masing. Begitu juga di Alam Melayu.

Ada gerakan rakyat tempatan dari kalangan umat Melayu sendiri yang nak jatuhkan para Sultan. Namun, muslihat ini dapat dihidu oleh para ulama Kaum Tua yang telah banyak menyaksikan makar British di Mekah. Jadi mereka berjuang menentang British bagai, “Menarik rambut dalam tepung, rambut tak putus, tepung tak berselerak”.

Time tu Mekah merupakan pusat strategi dan kajian geo-politik umat Islam dalam kalangan para ulama. Mereka berkumpul di sana dan merancang gerakan-gerakan Jihad yang Syarie. Selain para ulama Arab dan Afrika, para ulama India dan Nusantara juga aktif di sana sebelum pulang melancarkan agenda di tanah air. Namun, British dapat hidu dan ada antara gerakan ini dapat disekat. Malah pusat ni kemudiannya dihapuskan pula. Umat Islam bagai “Anak ayam kehilangan ibu” selepas payung Uthmaniyyah dimusnahkan.

Dalam banyak-banyak negeri umat Islam yang dijajah British, Tanah Melayu yang paling bernasib baik. Golongan ulama Kaum Tua mengajak umat Melayu melawan British tetapi tetap mempertahankan Institusi Raja Melayu kerana mereka tahu apa yang British caturkan selama ratusan tahun penjajahan.

Umat Melayu ketika itu telah hampir kehilangan Raja buat selama-lamanya sepertimana negeri umat Islam yang lain. Raja-Raja Melayu dah sign dah pun surat dengan British untuk turun takhta dan serahkan kepada “kerajaan rakyat”. Tapi sebahagian besar umat Melayu atas nasihat para ulama Kaum Tua berusaha memperjuangkan agar Raja-Raja dikembalikan takhta mereka.

Ada siapa yang kenal dan tahu peranan Syeikh Abdullah Fahim dalam kemerdekaan negara kita? Beliau antara saki-baki batch terakhir ulama Kaum Tua yang berjuang sebelum negera kita mencapai kemerdekaan. Beliau mewarisi perjuangan ulama Kaum Tua yang telah dilaksanakan sejak sekian lama oleh batch terawal. Selepas negara kita mencapai kemerdekaan, walaupun Institusi Raja Melayu dapat dikekalkan hasil usaha para ulama Kaum Tua, namun jasa-jasa mereka kini bagai dipadam dari sejarah!

* Gambar ialah Sultan Bahadur Shah Zafar. Pemerintah Islam terakhir di India yang mana Kesultanan Mughal ini pernah menjadi empayar terkaya di dunia mengatasi Utmaniyyah sendiri bahkan mengalahkan kekayaan Raja Perancis. Namun di hujung usia, baginda terlantar sakit hingga mangkat secara sedih dalam buangan di Burma. Harta kekayaan Empayar Islam Mughal dirompak licin.